Osakidetzaren immobilismoaren aurrean, sindikatuok gure jarrera negoziatzailearen aldeko apustua berretsi dugu | LAB SINDIKATUA\nEkintza Sindikala Osakidetzaren immobilismoaren aurrean, sindikatuok gure jarrera negoziatzailearen aldeko apustua berretsi dugu\nOsakidetzaren immobilismoaren aurrean, sindikatuok gure jarrera negoziatzailearen aldeko apustua berretsi dugu\nLAB, SATSE, ELA, CCCO, UGT eta ESK sindikatuok, mobilizazioen bidez, Osakidetzak konpromisoak eta hobekuntzak betetzea eskatzen jarraitzen dugu, gure osasun-sistema publikoak bizi duen egoera larriari buelta eman ahal izateko.\nHorregatik, Osakidetzako Giza Baliabideen Zuzendaritzak biharko, apirilaren 1erako, egin duen Mahai Sektorialaren bilerarako deialdi berriaren aurrean, gogorarazi nahi dugu Osakidetzak sobera ezagutzen dituela oinarrizko gaien inguruan egiten ari garen mobilizazioen xede diren aldarrikapenak, eta gure jarrera irmoari eusten diogula erabateko negoziazioaren beharrari buruz.\nGai horien artean, Osakidetzaren aurrekontua 2023. ekitaldirako handitzeko eskakizunari eusten zaio, EBko batez bestekora iritsi arte (BPGaren %7), horren %25 lehen mailako arretara bideratuz; plantillen dimentsionamendua milaka lanposturen sorrerarekin egokitzea, lan-kargak arrazionalizatu eta herritarrei kalitatezko arreta eman ahal izateko, eta 24.600 langilek baino gehiagok pairatzen duten behin-behinekotasunarekin amaitzea, %8ra jaitsi arte, plantillak finkatuz.\nEra berean, galdutako erosteko ahalmena berreskuratzea eta murrizketa guztiak itzultzea eskatzen dugu sindikatuok, baita Garapen Profesionalean aplikatutakoa ere. Lehen mailako arretan, arreta-ordutegiak berreskuratu eta EAG berriro ireki, baita erretiroak, lanpostu hutsak, bajak eta bestelako absentziak berehala, osorik eta lehen egunetik betetzea ere, kategoria guztietan.\nAldarrikapen horiez gain, honako hauek ere egin behar dira: arrisku psikosozialen ebaluazioa eta neurri zuzentzaileen aplikazioa, arreta berezia jarriz lan-kargetan eta pandemiaren ondorioetan; malgutasuneko eta/edo lan-bizitza eta familia-bizitza uztartzeko neurri eraginkor eta errealak abian jartzea; horrez gain, txandakotasunari, ospitaleratze-osagarriari (%4), berariazko osagarriari, mantentze-lanetako langileen eskaerei eta Santiagoko larrialdien itxierari buruz ebazteke dauden gatazkak ebaztea.\nMahai sektorial gehiago\nAldarrikapen horiei guztiei irtenbidea emateko, sindikatuok uste dugu ezin direla hilean behin bilera sektorial bakar batean jorratu, orain arte finkatuta dagoen bezala. Horregatik, egutegi zorrotz eta eraginkor bat programatzea eskatzen dugu, hurrengo hilabeteetan negoziatu ahal izateko eta neurri zehatzak eta garrantzitsuak lortzeko. Horretarako, mahai sektorialen maiztasuna handitzea eskatzen da, gai horiek negoziatzeko eta konpontzeko foro praktiko bat izan dadin.\nMobilizazioen testuinguruan, martxoaren 28an, sindikatuok apirilaren 8an Lehen Mailako Atentzioan greba egiteko deialdia argitaratu genuen, apirilaren 19tik 22ra, Transfusio eta Giza Ehunen Euskal Zentroan lau greba egun eta maiatzaren 16an greba ospitale-sare osoan eta osasun mentalean.\nJaso den Mahai Sektorialaren bilera-deialdian, eguneko gai-zerrendan sartu beharreko gaiak eskatu zaizkie sindikatuei. Ildo horretan, aurretik aipatutako gai bakar bati ere uko egin gabe, sindikatuok nabarmendu dugu foro honetan aurretik ere landutako gaiak daudela, borondatetik erraz konpon daitezkeenak, eta horiek direla deitutako lehen mobilizazioen arrazoia. Hori dela eta, sindikatuok bilera hasteko eskatzen dugu, honako gai hauek lehentasunez jorratuz: mahai sektorialaren akordioak betetzea; %4ko parekatzea eta txandakako osagarria; lehen mailako arretan, ordutegiak berreskuratzea eta EAGak berriro irekitzea, gainerako gaien negoziazioaren egutegiaz gain.\nAzkenik, berriro diogu Osakidetzaren benetako negoziazio-borondatearen keinu gisa, puntu horiek izan daitezela Mahai Sektorialaren garapenean jorratu beharreko lehenak.


Artolak irabaziz gero, Altuna III.a kanpora eta alegiarra finalerdietara - Tolosaldea - Tolosaldeko ataria\nArtolak irabaziz gero, Altuna III.a kanpora eta alegiarra finalerdietara\nTolosaldeko Ataria 2019-02-11 13:12\nAltuna III.ak eta Artolak igandean jokatuko dute elkarren aurka, Tolosako Beotibar pilotalekuan, 17:00etan. Lehen mailako ligaxka amaitzeko bi jardunaldi besterik ez dira geratzen.\nBinakako txapelketa estu jarri da. Finalerdietarako ligaxkan lau bikoterentzat bakarrik dago lekua, eta bi jardunaldiren faltan, Elezkano II-Ezkurdia bakarrik daude sailkatuta. Beste hiru posturen lehian bost bikote daude. Aurreko urteetan, zazpi garaipen lortu dituen bikotea finalerdietan izan da, baina aurten, zortzirekin kalean gera daitezke. Kasu hori emanez gero, txapelketatik kanpo geratuko den bikotea Artola-Mariezkurrena II.a izango litzateke. Hala eta guztiz ere, oraindik finalerdietara pasatzeko aukera euren eskuetan dute. Horretarako, igandeko partida irabaztea nahikoa izango lukete. Kasu horretan, nahiz eta jardunaldi bat falta, txapelketatik kanpo Jokin Altuna geratuko litzateke.\nLau bikote zortzi punturekin geratzeko, ondorengo emaitzak eman beharko lirateke:\n11. jardunaldian, asteburu honetan, Altuna III-Martijak Artola-Mariezkurrena II.ari irabaztea; Irribarria-Zabaletak Urrutikoetxea-Aretxabaletari irabaztea (galduz gero, azken partida irabaztea) eta Olaizola II-Albisuk Elezkano II-Rezustarekin galtzea (edo irabaziz gero azken partida galtzea).\n12. jardunaldian, azkenengoan, Artola-Mariezkurrenak Ezkurdia-Galartzari irabaztea; Altuna III-Martijak Bengoetxea VI-Imazi irabaztea eta Olaizola II-Albisuk Irribarria-Zabaletari irabaztea.\nEmaitza horiekin, lehen aldiz, lau bikote zortzi punturekin izango lirateke lehen ligaxkaren amaieran. Sailkapena egiteko, elkarren arteko puntuak kontatu behar dira, eta hortik, ondorengo sailkapena ateratzen da:\nOlaizola II-Albisu 4 puntu\nAltuna III-Martija 3 puntu\nIrribarria-Zabaleta 3 puntu\nArtola-Mariezkurrena 2 puntu\nKiniela horiek, ordea, betetzetik oso urrun daude. Errealitateak beste zerbait erakusten du. Egun, sailkapen nagusian Artola-Mariezkurrena II.a hirugarren postuan daude zazpi punturekin. Asteburuan garaipen handia lortu zuten Arteaga-Albisuren aurka: 22-15. Azken hiru partidetatik, beraz, bi irabazi dituzte. Eta eurentzat garrantzitsuena, igande honetan irabaziz gero finalerdietan izango lirateke.\nAmezketarra sailkapenean bosgarren postuan dago, Martijarekin bikotea osatuz. Sei puntu dituzte Aspeko pilotariek. Bi jardunaldiren faltan, bi puntuak irabazi beharrean daude, zazpi garaipenekin txapelketatik kanpo baitaude. Lehen finala igande honetan jokatuko dute Tolosako Beotibar pilotalekuan, Artola-Mariezkurrena II.aren aurka.\nFinalerdietako ligaxkari begira, ordezkapenak zeresana ematen ari dira. Albisu sailkatuz gero, aurrelari finkorik gabe egongo litzateke, Olaizola II.aren lesioa medio. Araudiaren arabera, lehen ligaxkako enpresa bereko edozein aurrelarik jokatu ahalko du Albisurekin. Horrek Bengoetxea VI.ari eta Urrutikoetxeari Albisurekin jokatzeko aukera ematen diote. Baina Iñaki Artola berari ere, lehen aipatu zortzinako berdinketa suertatuz gero.\nImanol Artola 'Felix'-en analisia:


Edizio kritikoaren iturriak: ADIO\nAutorea: Gadiaga, Bitoriano\nLankideak: Joxe Azurmendi: Hitzaurrea / Borja Goitia: Azala / Juantxo Egaña: Azaleko argazkia\nIturriaren izena: Adio (liburua)\nArgitalpen-datuak: Elkar-Arantzazu E.F., Donostia, 2004, 156 or.\nKanpo-deskripzioa: I. Liburu inprimatua (22 x 16 cm) - Azal gogorra, kartoizkoa. II. Zazpi ataletan daude olerkiak banatuta; orrialde banatan hasten dira olerkiak.\nEdukia: A) "Hitzaurre moduan" (Joxe Azurmendi, 7-23 or.) B) "Orbelaun-Arantzazu" (testu autobiografikoa, 27-36 or.) C) Olerkiak, zazpi ataletan banatura: 1. Orbelaun-Arantzazu - 2. Arantzazuko bide zaharrak - 3. Tel Aviv - 4. Poetikari buruzkoak - 5. Nire denborak eta bakardadeak - 6. Nire gauzak eta jendeak - 7. Nire lurra, nire herria.\nGaiak: Bizi esperientziari buruzko hainbat dimentsiotako gaiak dira nagusi obra honetan ("Bizitza": 45 olerki); nolabait horietakotzat hartzekoak dira denborari buruzko olerkiak ere (9). Izadia edota lurra ziotzat daukatenak 15 bat poema dira. Idazle-lanari buruzkoek ere leku aski adierazgarria dute (9 testu). Arantzazuren inguruan dira 7 testu inguru. Gai sozialek ere badute beren lekua: Jendea, Euskal Herria, Politika.\nDatazioa: 1978-1981 Liburu honek poetaren idazgelan aurkituriko karpeta bateko (ZKA) materiala jaso zuen, ia osorik. Argitaratzeko prestatuta edo utzi zuen autoreak karpeta hori, ataletan banatuta eta atal bakoitzarentzako sarreratxo eta guzti. Hala ere, karpetan iradokitako azken atala —bertso bilduma txikia— kanpoan geratu zen Adio liburuan. Bestalde, "Orbelaundik Arantzazura" liburugaiko lehen idazlana, prosazkoa, "Orbelaundik Arantzazura" titulua duen beste karpeta batekoa da. Noizkoa da ZKA karpeta, eta noizkoak horko olerki eta testuak? Liburuko olerki batzuk, bereziki "Tel Aviv" atalekoak 1978koak edo dira, urte hartan egin baitzuen Gandiagak peregrinazioa Lurralde Santura. "Hainbat eta hainbatek ez du" hasten den olerkia ere 1980ko azaroa baino lehenagokoa da, Gandiagak aita bizirik baitu artean. Hiru testu behintzat 1980. urtekoak dira, bakoitzean seinalatuta dagoenez. ZKA koadernoa bera eratu eta osatu badirudi 1981ean edo egin zuela, itxura guztien arabera 1982 baino lehenago. Oharrak Adio liburuaren idazte-garaiari dagokionez, Joxe Azurmendi liburuaren hitzaurrean Gandiagaren bizitzako azken urtekotzat jotzen ditu horko olerkietako hainbat, tematikari berari begiratuz. Bestelako datuei begiratuz, berriz, lehenagokoak direla esan beharra dago; eta liburu-proiektua bera ere askotxoz lehenagokoa dela. Liburugaiaren azken atalerako bertso sorta batzuk iradoki zituen Gandiagak —aurretik idatziak eta kantatuak zituenak, eta Adio liburuan argitaratu ez zituztenak—. Liburu proiekturako idatzitako horien aurkibidea 1980koa edo da (agian 1981ekoa, baina abendua baino lehenagokoa); izan ere bertan aukeraturiko lehen bederatzi bertso-saioak L1G koadernokoak dira (1980), horko orrialdean seinalatuta; baina, azkena, Txillardegiri eskainia, L2G koadernoan argitaratu zuen (1981-XII-20), baina ez du horko orrialdea markatzen "Karpeta urdina" izenekokoa baino, seguruenik L2G artean argitaratu gabe zegoelako.\nBestelako oharrak: "Zortzi Kapituluak" izeneko liburugaiaren materiala biltzen duen liburu argitaratua. Liburugaian iradokitako azken kapituluko bertsoak kanpoan geratu dira, argitaletxeak hala erabakita. Bestalde, "Orbelaundik Arantzazura" liburugaiko lehen idazlana, prosazkoa, "Orbelaundik Arantzazura" titulua duena, liburu honetan sartu du argitaletxeak, Joxe Azurmendiren sarrera luzearen ondoren. ZKA liburugaiko eta Adio-ko testuen artean aldaera txikitxo batzuk bakarrik daude.


Arratsalde.on | euskalerria irratia\n2013ko Ekainak 20\tHemen zaude: Hasiera / Atala Arratsalde.on\tTutulia: Nicola Madzirov\n2013ko Ekainak 13 egilea: euskalerriairratia ordua: 18:24 Erantzun Nikola Madzirov poeta mazedoniarra izan da gaurko Tutuliako protagonista. 1973an jaio zen Strumican (Mazedonia), Balkanetako gerratik ihesean, bere familia hara erbesteratu ondoren. Poesia, saiakera eta itzulpen lanetan aritzen da eta bere poemak 20 hizkuntza baino gehiagotara itzuli dituzte.\n1999an kaleratu zuen bere lehenengo poesia liburua “Zaklu?eni vo gradot/Locked in the city/hirian harrapatua” eta horrekin idazle sortu berriei ematen zaien saria irabazi zuen.\nHarkaitz Canok Munichen egin zuen egonaldi artistiko batean ezagutu zuen Nikola Madzirov. Berak idatzitako zenbait poema euskaratu ditu, eta horietako batzuk irakurri dizkigu gaur Josetxo Azkonak Euskalerria Irratian.\nTutulia: Rikardo Arregi Diaz de Heredia\n2013ko Ekainak 6 egilea: euskalerriairratia ordua: 19:11 Erantzun Rikardo Arregi Diaz de Heredia idazle gasteiztarra izan da gaur protagonista Tutulia saioan. Euskal poeta hau “Volgako Batelariak” izeneko literatur-taldearen sortzaileetako da.\nGaur Josetxo Azkonak ekarri dizkigun olerkiak “Bitan irakurri beharra” iaz argitaratutako liburuarenak dira. Hor bizitzaz, gorputzaz eta heriotzaz mintzo da poeta. Sentiberatasuna, sentsazioak, bere bizitzaren pasadizoak, homosexualitatea…Hamaika gai jorratzen ditu poeta kulto eta jantzi honek.\n2013ko Ekainak 5 egilea: euskalerriairratia ordua: 19:04 Erantzun Turismo bisita gidatu arruntetan ez dute esaten entzierroaren benetako jatorria ganberrokeria bat izan zela, edo zergatik hil zuten txupinazoaren asmatzailea, edo zertarako eraiki zuten ziudadela eta gero frantsesek nola hartu zuten gotorleku hura elur pella batzuk erabilita, edo nor izan ziren eta non bizi izan ziren Arturo Campión, Alexandre Tapia Perurena edo Joxe Agerre idazleak, edo…baina Labrit Toursen bisitetan bai. Hori dena eta gehiago azaldu nahi diete bertako zein kanpokoei hemendik aurrera. Aste honetan izan da ekimen honen aurkezpena eta bertara joan ginen Enrike Diez de Ulzurrun eta Gaizka Arangurenen azlapenak entzutera.\nGehiago jakin nahi bazuzue turismo irizpidedunaren inguruan: www.labitours.com\n2013ko Ekainak 3 egilea: euskalerriairratia ordua: 19:02 Erantzun - Matematika lezioa izan dugu Arratsalde.on saioan, hilabeteoro bezala. Oraingo honetan Arkaitz Galbete eta Asier Estevan NUPeko matematika irakasleak, eta gure maisu partikularrak, irratian izan ditugu kasinoetako jokoez solasean. Trileroen jokoetan irabazteko (edo behintzat gehiegitan ez galtzeko) edota zergatik kasinoak horren negozio onak diren azaldu digute, besteak beste. Eta gauza bat argi esan digute: jokoa ez dela errenta.\nA, eta gure entzule azkarrentzako ariketatxo bat utzi egin digute. Asmakizun moduko bat. Grabazioaren bukaeran entzun ahal izanen duzu galdera eta erantzuna, aldiz, atxikitutako dokumento honetan. On egin!\n2013ko Maiatzak 23 egilea: euskalerriairratia ordua: 18:38 Erantzun Charles Bukowski poeta “zikinaren” olerki gordinak irakurri dizkigu gaur, ahots lakartua, Josetxo Azkonak Tutulia, hitz poetikoaren espazioan.\nAlemanian 1920an sortua, bizi ia osoa Los Angeles eman zuen. Haurtzaro gogorra izan zuen. Aita edanzaleak bera eta bere ama maiz jotzen zituen. Larru azaleko gaixotasun batek jota zegoen eta hori dela eta, txikitatik beste haurren irainak eta mespretxuak jaso behar izan zituen. Helduaroan bera era edanera emana eta gizarteak baztertutakoen artean bizi izan zen. 50 liburutik goiti idatzi zituen. Poemak ere ugari. Zaplastekoak bezalako olerki zuzen eta biluziak. Sexua, droga, alkohola…Batzuentzako zakarra besteentzako maisua, inor ez du epel uzten Bukowskik.\nLarunbatean II udaberriko lore eta landareen azoka Esan\n2013ko Maiatzak 22 egilea: euskalerriairratia ordua: 18:48 Erantzun Arangoiti -Esam Kultur Elkarteak antolaturik eginen da azoka berezi hau Esa herrian.\nSalmenta postuak (landareak, loreak, tresnak, produktu ekologikoak, konpostagea egiteko gaiak, apaingarriak…) eta honetaz gain erakusketak, tailerrak, hitzaldiak eta 3.5 kilometroko ibilalditxo bat, erronkariarren altxunbidetik, sendabelarrak biltzeko, Javier Leoz mendizainak eta Laura Gurbindo sendabelarretako adituak gidatua.\nArratsaldean formazio saioak eginen dira Noain-Elortzibarko Udaleko Agenda21 arduraduna den Mikel Baztan, Arabako Foru Aldundiko teknikaria den Roberto Ruiz de Arkaute eta Jakoba Rekondo paisajistarekin.\nFernando Trebol, Arangoiti-Esam elkarteko kidearekin aritu gara honetaz hizketan.\n‘Bilgua’, Aiko taldearen azken lana\n2013ko Maiatzak 21 egilea: euskalerriairratia ordua: 18:53 Erantzun Aiko taldearen zortzigarren lana plazara atera berria da: Bilgua (Pirinioetako magaletan dantzan). Musikariz eta dantza maisuz osaturiko taldeak musika garaikideko 20 konposizio berri bildu ditu, dantza estilo tradizionalerako, eta gainera, ttunttunaren talde instrumental klasikoa gaurkotzeko erronka berriarekin dator, ttunttuna (esku bateko txirula eta ttunttuna), biolin eta danborrarekin.\nBilgua izenburuak, artzainen bilerak ekartzen ditu gogora, “sarritan emakumezkoak, suaren inguruan eta eguneko lanak amaituta, mendian elkartzen zirenekoak, eguneko gorabeherak, kantak eta ipuinak trukatzen zituztenekoak”. Bestalde Voltairek euskaldunez esan zuen aipu klasikoa berreskuratu nahi izan du Aiko taldeak ‘Pirinioen magalean dantzan egiten duen herria’. Musika eta dantza irakasleek osatzen dute Aiko. Haien artean Patxi Laborda iruindarra dago.\n2013ko Maiatzak 15 egilea: euskalerriairratia ordua: 18:00 Erantzun Uharteko Hutsun txalaparta taldeak Atarrabia, Uharte eta Burlatako udalek antolatutako musika lehiaketa irabazi berri du. Gurean izan dira taldiko hiru kideak: Simon, Mikel eta Anai, txalapartari jantzi eta berritzaileak. Asko dakite txalapartaren historiaz eta oso ongi azaltzen dute jada hamaika tokitan eskaini izan duten emanaldi pedagogikoan. Eta berritzaileak dira. Material desberdinak, estilo eta erritmo berriak probatzea gustuko dute, haien kaleko ikuskizunean ikus eta entzun daitekeen bezala.\nLizoain Arriasgoitin barna\n2013ko Maiatzak 7 egilea: euskalerriairratia ordua: 18:12 Erantzun Lizoain-Arriasgoitin barna egin dugu ibilaldia bertako alkateak lagunduta. Behortegiko Amaia Ekisoain gaztea da bertako alkatea duela 10 urtetik .\n320 biztanle Iruñetik Agoitz aldera 19 kilometrora dagoen bailara honetan.\nHainbat egitasmo interesgarri dituzte eskuartean: ur hornidura da horietako bat eta beste bat orain berriki egin duten parke keltiarra. Eliza zahar bat auzolanean berritu dutre kultur gune bihurtzeko eta inguruan zuhaitzez beteriko aisialdirako eremu berezi bat sortzeari ekin diote.\nHorretaz, besteak beste, aritu gara alkate anderearekin gustura.\nTutulia: Fernando Pessoa ll\n2013ko Apirilak 25 egilea: euskalerriairratia ordua: 18:26 Erantzun Fernando Pessoa poeta lisboarrari eskainitako bigarren Tutulia saioa egin dugu Euskalerria Irratian. Josetxo Azkonak Pessoaren beste bi heteronimo naguien berri eta lanakekarri dizkigu: Alvaro de Campos eta Ricardo Reis, alegia.\nEta bidenabar liburu bat gomendatu digu: ”Poemak pluralean” Denonartean argitaletxeak iaz plazaratu zuen Pessoaren lanen bilduma Iñigo Roque Eguzkitzak itzulirik.\nFernando Pessoa (Lisboa 1888-1935) literatura unibertsaleko poeta handienetarikoa da, zalantzarik gabe. Bere poema “Tabako denda” olerkigintzaren historian garrantzitsuenetakotzat jotzen dute aditu askok.\nThe Trikiteens taldeak Arratsalde.on saioarentzan sorturiko promoa, karaokean abesteko moduan atondua. Azpilikueta, Maurizia, berdin da!


Iritzi artikuluak Archives - Etxebizitza : Etxebizitza\nAUTOA, MOTORRA EDO TRIZIKLOA?\nurtearen hasieran baieztatu zen etxebizitzaren prezioak abiadura desberdinak dituela; eta, haien artean hain ezberdinak direnez, badirudi elementu eroalea desitxuratuta dagoela. Euroval erakundearen 2019ko txostenak nabarmentzen du adierazle horrek Espainian izan duen bilakaeraren zonako banaketa garrantzitsua, lurralde-zatiketa eta oso karakterizazio heterogeneoa.\nHorixe izan liteke sektoreko analisten mantra. Izan ere, ez daukagunez estatistika ofizial, sendo eta egonkorrik eta ez dagoenez kontratu berrien prezioen indize ofizialik, susmo eta hurbilketak dira daukagun bakarra. Erakunde entzutetsuek ere erabiltzen dituzte susmoak. Begiratu, bestela, zein alde handia\nALOKAIRUAREN IRTENBIDEAK EUROPAN\nAzken egunotan, Botere Judizialaren Kontseilu Nagusiaren txostena izan da hizpide (BJKN, hemendik aurrera), zehazki, 2019ko lehen hiruhilekoan egondako kaleratzeei buruzko txostena. Urte arteko datuak aztertzen baditugu, guztizko etxegabetzeak % 10,8 murriztu ziren Euskal Autonomia Erkidegoan, % 49ko jaitsiera eduki zuten hipoteken betearazpen-egintzen\nETXEBIZITZAREN EUSKAL BEHATOKIA FINALISTA DA DAGOENEKO ERHIN 2019 SARIETAN\nEuropako Etxebizitza Arduratsuaren 2019ko Sariketan (European Responsible Housing Awards), Europan dagoeneko agertzen ari diren ereduzko ideia eta jarduera hobe eta berritzaileak nabarmentzen dira. 2014an ekin zion bideari Europar Batasunak finantzatutako ekimen horrek, eta, hasieran, arrazoizko etxebizitza sozialaren sektoreko Erantzukizun Sozial\nALOKAIRU-ERRENTAK MUGATZEAK PORROT EGIN DU BERLINEN\nAlemaniako ekonomiak hamargarren urtez jarraitzen du hazkundearen bidean 2019an, nahiz eta desazelerazio-sintomak eta akidura sumatzen zaizkion dagoeneko. Honako hau da 1966. urtetik izandako garapen-eperik luzeena. Eta benetan positiboak diren zenbait indize eragin ditu: % 5etik beherako langabezia, 350.000 lanpostu berri baino\n2018an, etxebizitza babestuak susperraldi arina izan du Espainian 2017. urtearekin alderatuta. Hori bai, kontuan hartu behar da eskaintza gutxieneko historikoetan zegoela. Ildo berean, ezin ahaztu egoera erabat aldatzen dela lurraldez lurralde. Euskadiren kasuan, ia % 100ean betetzen ditugu 2018-2020 aldirako Etxebizitzaren\nUnidos Podemosek, Compromisek, ERCk eta Bilduk Espainiako Parlamentuan Etxebizitzari buruzko Legearen proposamena elkarrekin aurkez dezatela lortu du Hipotekek Eragindakoen Plataformak (PAH), etxebizitzarako eskubidearen alde eta desjabetzeen aurka. Sozialki oso gai sentikorrak direnez, proposamena definizioz da egokia (seguru asko, are egokiagoa\nAnalista batzuk beldur dira higiezinen burbuila ez ote datorren berriro. Higiezinen merkatua berotzen hasi dela besterik ez da izango agian, baina hobe argi ibili eta lapikoa sutatik kendu, irakiten hasi baino lehenago. Edonola ere, gauza bat da krisi gogor batetik\nCrowdfunding-a, edo inoren proiektuak edo ekimenak mikromezenasgo edo finantzaketa kolektibo edo partaidetzazkoaren bidez ordaintzea, krisiaren ondoren sortutako gizarte- eta finantza-inguru berrian leku bila dabilen tresna bat da. Finantzaketa-modu horrek bestelako inbertitzaile profil bat erakartzen du; hau da, soilik finantza-errentagarritasunaren bila\nHamar aginduak printzipio etikoen eta gurtze printzipioen multzoa dira, non jarraibideak eta debekuak ezartzen baitira. Jainkoaren agindu hautsiezinak, malgugaitzak eta aldaezinak. Orain dela urte batzuk etxebizitzaren inguruko mantra asko ez zuen inork zalantzan jartzen, ez analistek ez jende xumeak, baina\nHipoteca euribor banca tipos euribor plus BCE


Garbikundearen Grimoaldo (Fernando Santamaria) 1883. urteko maiatzaren 4an jaio zen Pontecorbon (Frosinone, Italian) eta bost anaietatik nagusiena bera izan zen. Sortzez Garbiaren elkarteko kide izan zen gaztetxo zelarik, bere lagun txikien artean apostolutza onuragarria eginez. 1900. urteko martxoaren 6an erlijioso profesa egin zuen Pasiotarren artean. Bere profesatik bi urtera orduko, apaizgintzarako prestatzen zegoela, Ceccanoko bakartegian, meningitis zorrotz batek jota gaixotu zen, 1902. urteko azaroaren 2an Jaunagan lokartu zen, berak aurretiaz esandako moduan, Mariari deika eta "poz-pozik" -berak zioenez- Jaungoikoaren nahia betez. 19 urte zeuzkan hil zenean. Santutasun gailurrera igotzeko bide sekretua honetan datza: Maria Sortzez Garbiaganako berebiziko eraspena; egon ere, txikitatik berari eskainia egon zen. Joan Paulo II. Aita Santuak beatifikatu zuen 1995. urteko urtarrilaren 29an.\nzure Eliza Santuari\nkristau bizitzaren eredu berriak eskaintzen dizkiozuna;\negizu Garbikundearen Grimoaldo dohatsuaren\nantzeko izan gaitezela\nMaria Sortzez Garbiaganako seme-eraspenean\neta anaiarteko karitatean,\nbere antzera gu ere Kristoren usain gozo izan gaitezen lurrean\neta betiko bizitzaren saria bere ondoan jaso dezagun.\nLEHENENGO IRAKURGAIA: Filipotarrei 4, 4-9\n"Aintzakotzat har ezazue, onbidetsu den guztia"\nZaudete beti pozik Jaunagan, berriro dizuet, zaudete pozik. Ezaguna izan bedi gizon guztientzat zuen bihotz zabala. Hurbil da Jauna.\nEz eduki ezeren kezkarik, baizik-eta beti ta beti zuen esker onezko otoitz eta eskarietan agertu zuen eskabideak Jaungoikoari. Eta gogoeta guztiak baino handiagoa den Jaungoikoaren bakeak, gordeko ditu zuen bihotzak eta zuen gogapenak Kristo Jesusi lotuak.\nERANTZUN-SALMOA: 1 Samuel 2, 1. 4-5. 6-7\nE./ Jauzika daukat bihotza Jaunagan,\nJauzika daukat bihotza Jaunagan,\njaiki da nire bekokia Jainkoagan.\nEtsaien aurka zabal mintzo bait naiz,\nzure laguntzaz pozten bait naiz. E./\nBizkorren uztaiak eten ohi dira,\nahulak, ostera, kemenez janzten dira.\nAseak, ogi-orde dijoaz lanera,\ngoseak, berriz, lanetik atsedenera.\nZazpitan erdi da agor zena,\nagortu da seme asko zituena. E./\nHeriotza ta bizia Jaunak ditu ematen,\nBerak Leizeratzen du eta handik ateratzen.\nJaunak du pobre ta aberats egiten,\nbeheratzen eta goratzen. E./\nZorionekoak, behartsu direnak,\nberena dute-ta zeruetako Erreinua.\nEBANJELIOA: Mateo 13, 44-46\n"Saltzen ditu dauzkan gauza guztiak, eta soroa erosten du"\nAldi hartan, Jesusek honela esan zion jendeari:\n- "Zeruetako erreinua soroan ezkutatutako gordailuaren antzekoa da. Aurkitzen du gizon batek eta gorde egiten du. Pozez beterik joaten da, saltzen ditu dauzkan gauza guztiak, eta soroa erosten du.\nEra berean, zeruetako erreinua harri-bitxi ederren bila dabilen merkatariaren antzekoa da. Bat oso bikaina aurkitzen duenean, joaten da, saltzen ditu dauzkan gauza guztiak, eta harri-bitxia erosten du".\nSenideok: Jesus Gurutzeratuari eskainita zintzoki bizi izan zen Garbikundearen Grimoaldo dohatsua lagun dugula, egin diezaiogun otoitz Jaungoikoari, dohai guztien emaile bera baitugu:\n1.- Aita Satuaren eta apaizen alde: lurreko gatz eta munduko argi izan daitezen. ESKA DIEZAIOGUN JAUNARI.\n2.- Kristau familien alde: senitartean kristau baloreak zintzoki trasmiti ditzaten, etxea otoitzleku eta eliz bizi izan dadin. ESKA DIEZAIOGUN JAUNARI.\n3.- Gazteen alde: Jesusen aparteko arreta eta maitasuna beraientzat dela jabetu daitezen eta bere adiskide izateaz poztu daitezen. ESKA DIEZAIOGUN JAUNARI.\n4.- Kristau herri osoaren alde: Grimoaldo dohatsuaren antzera, Mariaren maitale zintzoak izan gaitezen, nonahi bere debozioa zabalduz, eta seme-alaba bezala bera goratu eta bere babespean bizi gaitezen, Jaunaren laguntza eskatuz. ESKA DIEZAIOGUN JAUNARI.\n5.- Eukaristia honetan parte hartu dugun guztion alde: gaurko gure dohatsuaren antzera, onar dezagun gure txarkerietara hiltzea, eta jar dezagula gure bizitza Kristoren eta gure anai-arreben alde. ESKA DIEZAIOGUN JAUNARI.\nOTOITZA: Entzun, Jauna, gaur Grimoaldo dohatsua bitarteko hartuta, egiten dizugun otoitza, eta emaguzu eskatzen dizuguna. Jesu Kristo gure Jaunaren bitartez. E./ AMEN.\nOnartu, arren, Jauna,\nGarbikundearen Grimoaldo dohatsuaren jaieguna ospatzean,\nzure zerbitzariok aldarera dakarzkizugun dohaiok,\neta emaiguzu, munduko loturetatik askatuta,\nZu izan zaitezela gure ondasun bakarra.\nJesukristo gure Jaunaren bitartez. E/. AMEN.\ngoresten zaitugu eten gabe abesten dugula:\nHartu dugun Sakramentu honi esker\neta Garbikundearen Grimoaldo dohatsuari jarraituz,\nzure maitasunean beti zaindu gaitzazula\neta gugan hasi duzun egintza bere betetasunera eraman dezazula,\nKristo etorri arte.\nGizaldirik gizaldi errege bizi da-ta.\nGrimoaldo Santamaria dohatsuaren jaia ospatzeko\nhemen elkartu gaituenak,\nGrimoaldo Santamaria dohatsuarengan


2018ko Bilboko aurrekontua egiten parte hartzeko prozesua – Bilbao Gazte\n2018ko Bilboko aurrekontua egiten parte hartzeko prozesua\nAurrekontu parte-hartzailea Bilboko Udalak abiarazitako prozesua da. Haren bidez, ondoz ondoko bigarren urtez, herritarrek haien ideia eta ekarpenekin udal aurrekontuan parte hartu dezakete.\nZER DEN: Aurrekontu parte-hartzailea Bilboko Udalak abiarazitako prozesua da. Haren bidez, ondoz ondoko bigarren urtez, herritarrek haien ideia eta ekarpenekin udal aurrekontuan parte hartu dezakete.\nProposamenak modu nabarmenean interes orokorrari erantzun behar izango diote, batez ere, obrei eta berroneratzeko jarduerei dagokienez, izan ere, arlo honek badauka berezko prozesu eta aurrekontu parte-hartzailea.Horretarako, 2 milioi euro erreserbatu dira.\nIaz 22 proposamen aukeratu ziren.\nNORENTZAT: Bilbon erroldatuta dauden 16 urtetik gorakoentzat; Herritarren Parte-hartzerako Udal Erregistroan izena emandako erakundeak; edo elkarteak, fundazioak, sindikatuak, elkargo profesionalak, etab.\nPARTE HARTZEA: Proposamenak maiatzaren 4ra arte egin behar dira honako eskabidea beteta edo Udal Erregistroan zein 8 barrutietan dauden Herritarren Arretarako Bulegoetako erregistroetan idazkia aurkeztuta.\nINFORMAZIO GEHIAGO: Udal webgunean eta hemen.


Lege oharra - Lazarraga kultur elkartea\nInformazioaren eta Merkataritza Elektronikoaren Gizartearen Zerbitzuei buruzko uztailaren 11ko 34/2002 Legea betez, jakinarazi nahi dizugu lazarraga.eus Interneteko domeinuaren titularra honako hau dela: Lazarraga Kultur Elkartea.\nBide beretik, ezingo du webguneko informatika-sistemei kaltea eragin diezaiekeen ekintzarik egin. Erabiltzaileek galarazita izango dute eduki faltsuak edo okerrak txertatzea edo jakinaraztea; esan nahi baita, ezingo dute eman Lazarraga, beste erabiltzaile batzuk edo hirugarrenak nahasteko moduko edukirik. Erabiltzailea bera izango da, horrenbestez, ematen dituen datuekin eragindako kalteen erantzule bakarra.\nLazarragak ahalegin handia egiten du webgunean argitaratzen diren edukietan akatsik egon ez dadin. Beraz, beretzat gordetzen du edonoiz horiek aldatzeko eskubidea. Lazarragak espresuki uko egiten dio webgune honetako edukietako akats edo hutsegiteengatiko erantzukizunari eta baita horien egiazkotasun-, zehaztasun- eta gaurkotasun-faltaren ondoriozko kalteengatiko erantzukizunari ere.\nwww.lazarraga.eus webguneak beste webgune batzuetarako estekak jar ditzake edo bere webgune bilatzaile batekin horietarako sarbidea eman dezake. Lazarragak ez du bere gain hartzen estekatutako gune horietako ezein edukiren erantzukizunik, ezta bilaketen emaitzarenik ere; izan ere, ez du horien gaineko eta horietan eskainitako eduki, produktu eta zerbitzuen gaineko erantzukizunik. Zerbitzu horien helburua, hain zuzen, erabiltzaileei beste informazio-iturri batzuen berri ematea da; horregatik, erabiltzailea soil-soilik bere erantzukizunpean sartuko da eduki horietara, bertan araututako baldintzen arabera.\nLazarraga ez da webgune honen edo bertako edukien erabileratik eratorritako edozein ondorio edo kalteren erantzulea izango, informatika-kalteak eta birusak txertatzea kontuan hartuta. Lazarragak ez du bermatzen webgunean ez dela inolako birusik edo bestelako elementurik izango, kanpoko hirugarrenek txertatutakoak, eta erabiltzaileen sistema fisiko zein logikoei kalteak ekar diezazkieketenak; nolanahi ere, eskura dituen bitarteko guztiak erabiliko ditu, horrelakorik gerta ez dadin.\nLazarragak beretzat gordetzen du noiznahi, aldez aurretik oharrik edo azalpenik eman gabe, webgune honetako diseinua, konfigurazioa eta informazioa aldatzeko edo ezabatzeko eskubidea, baldin eta beharrezkoa dela iruditzen bazaio. Lazarragak ez du bere bizkar hartuko aldaketa horiek ekar ditzaketen kalteen erantzukizuna. Dena den, eskura dituen bitarteko guztiak erabiliko ditu, erabiltzaileei aldaketa horien berri emateko.\nErabiltzaileak 14 urte ez baldin baditu, bere guraso edo tutore legalen baimena eta onespena beharko du datu pertsonalak emateko. Erabiltzailearen ardura eta betebeharra izango da emandako datuen zuzentasuna eta egiazkotasuna bermatzea. Lazarragak ez du honen inguruko erantzukizunik hartuko bere gain.\nGaldetegietan derrigorrezkotzat jotako eremuak hutsik utziz gero, Lazarragak, beharbada, ez dio erabiltzailearen eskaerari erantzungo. Lazarragaren hainbat zerbitzutan erregistratzeak edo horietara harpidetzeak esan nahi du erabiltzaileak onartu egiten dituela Lazarragaren baldintza orokorrak eta pribatutasun politika.\nBaldintza hauek guztiak aldatu ahal izango dira, baldin eta Lazarragak noizbait egokitzat jotzen badu; bai lege-aldaketei egokitzeko, bai bestelako hobekuntza batzuk egiteko.\nAldaketa horiek indarrean egongo dira web gune honetan argitaratzen diren unetik aurrera. Lazarragak eskura dituen bitarteko guztiak erabiliko ditu, erabiltzaileei aldaketa guztien berri emateko.\nLazarragaren eta erabiltzailearen artean sortutako harremana, hain zuzen, aplikatzeko modukoa den legediari eta eskumena daukan jurisdikzioari buruz indarrean den araudian xedatutakoak arautuko du.\nNolanahi ere, araudiak aurreikusten badu aldeek eskumen baten mende jarri behar dutela, Lazarraga eta erabiltzailea, dagokien beste zeinahi eskumeni espresuki uko eginda, Gazteizko Epaitegi eta Auzitegien mende jarriko dira.\nErabiltzaileak ez baditu baldintza hauek betetzen edo webgunean azaltzen diren edukien okerreko erabilera egiten badu, Lazarragak zuzenbideak ematen dizkion neurri zibilak eta penalak hartuko ditu ez-betetze hauek zigortzeko.\nTratamenduaren arduraduna: Lazarraga Kultur Elkartea\nDone jakue 39, 9 ezk. – Vitoria-Gasteiz – 01003\n747 407 841\nLazarragak antolatzen dituen ekitaldi eta proposamenen berri eman\nLazarragak antolatutako ekintzetan parte hartzeko zerrendak osatu\nInteresdunek esplizituki baimena ematen dute Lazarragak aipatu helburuen araberako datuen erabilera egin dezan.\nLazarragak baimendu egiten du webgune horretan eskuragarri dauden edukiak erabiltzea, Creative Commons Aitortu-PartekatuBerdin 3.0 (CC BY-SA 3.0) lizentziaren bidez.\n“Lazarragaren” izendapena (eta logotipoa) eta marka-irudiaren erabilera baimentzen da, betiere, haren jarduera eta ekimenak berariaz eta leialtasunez aipatzen badira, Lazarragaren marka-irudiarekin bat eta horren gainean inolako eskubiderik esleitzea barne hartu gabe.\nErabiltzaile batek Lazarragak antolatutako jarduera batean gauzatutako edozein eduki bidaltzen edo ematen badu, Lazarragari emango dizkio haren eskubideak, modu ez-esklusiboan, denbora- edo toki-mugarik gabe, zehazki haren erreprodukzio, komunikazio publiko, banaketa eta eraldaketarako, hori euskarri ukigarri edo ukiezinetan finkatzea barne, dohainik. Bestalde, Lazarragak hitz ematen du eta bermatzen du edukiak aurreko puntuetan ezartzen diren baldintzekin bat erabiliko direla.


Debagoiena Gipuzkoako hego-mendebaldean dagoen eskualdea da, Euskadiko erdigune geografikoan kokatuta Bizkaia eta Arabarekin muga eginez. Izan ere, izaera mugalaria erakutsiz, zonaldeko 9 udalerrietatik 8 gipuzkoarrak dira eta 1 arabarra.\n43°04′00″N 2°28′07″W / 43.066571°N 2.468743°W / 43.066571; -2.46874343°04′00″N 2°28′07″W / 43.066571°N 2.468743°W / 43.066571; -2.468743\nDebagoieneko eskualde naturalak Aramaio, Arabako herria, ere hartzen zuen bere baitan (Aramaio Bizkaikoa izan zen 1489 arte). Arrasate izan zen herri nagusia Erdi Aroan.\nXIX. mende bukaeran hasi zen, industrializazioari esker, Debagoieneko biztanle kopurua handitzen, baina hazkunde hori ez zen XX. mendearen erdialdera baizik nabarmenduko. Leintz Gatzaga (207 biztanle; 503 biztanle 1900. urtean) da lehen baino biztanle gehiago ez duen herri bakarra. Arrasate da eskualdeko herririk jendetsuena. Eremurik zabalena, ordea, Oñatik (107, 31 km2) du alde handiz.\nZerbitzuen alorrean ere izan dira, ordea, berrikuntza nabarmenak azken urteotan Debagoienean. Aipagarria da Mondragon Unibertsitatearen, unibertsitate pribatuaren, sorrera. Arrasaten, Eskoriatzan eta Oñatin kokatu ditu bere fakultate eta eskolak kooperatibek eragindako unibertsitate horrek. Beste alde batetik, eskualdeko hainbat herritan turismoari lotutako jarduerak ere lantzen hasi dira azkenaldian. Besteak beste, gatzgintzaren tradizioa berreskuratu nahi duen Gatzaren Museoa ireki dute Leintz Gatzagan.\nHiru ikastola ("Arizmendi" Arrasate, Eskoriatza eta Aretxabaletan, "Aranzadi" Bergaran eta "Txantxiku" Oñatin), lau bertso-eskola (Arrasaten, Oñatin, Eskoriatzan eta Aretxabaletan) eta hainbat euskaltegi ditugu. Kilometroak festa 7 aldiz antolatu dute eskualde honetan, 1981ean Arrasaten, 1989an Oñatin, 1991an Bergaran, 2005ean Leintzen, 2007an eta 2016an Bergaran eta 2017an Oñatin.\nGastronomiari dagokionez, Bergarako gozokiak izan litezke eskualdea atseginez gogoratzeko aitzakia bikaina. 2021. urtean Aretxabaletako tomatea Espainiar Estatuko onena izendatua izan zen.\nAntzina, Oñatiko Unibertsitatea martxan egon zen XVI. mendetik XX.era arte.\nAriznoako Done Petri eliza\nOxirondoko Santa Marina eliza\nIntxorta mendi magaleko frontea\nAsentzioko baseliza eta hezegunea\nArratabe jauregia (Udaletxea)\nArrosario Santuaren ospitalea (HUHEZI Fakultatea)\nDorletako Andre Mariaren santutegia\nDonemiliaga (San Millan) eliza\nSan Inazio ataria\nIturria ("As de copas")\nAzken aldaketa 11 apirila 2022(e)an, 23:48(e)tan\nOrriaren azken aldaketa: 11 apirila 2022, 23:48.


Donostiako Maria Cristina hoteleko gela (Gipuzkoa) :: 3DIGITALA\nDonostiako Maria Cristina hoteleko gela (Gipuzkoa)\nHoteleko gela nagusietako baten egongela. Bertan, gainean lore sorta bat duen mahai biribil bat dago. Bere ondoan bi besaulki daude, pareten ondoan dauden aulkiez gain. Lurra moketatuta dago eta gortinoi handiek kanpora irteten den atea estaltzen dute. Egongelaren ondoan logela dago. Irekita dagoen atean zehar, ohe bat ikusten da. Alboko horma batean, marko handi bat duen izpilu bat dago.\nhitzak: Donostia-San Sebastián Gipuzkoa hotela María Cristina ostatua egonaldia arkitektura eraikuntza Sustapen Sozietate Anonimoa Chales Mewes erregina Francisco de Urcola Lazcanotegui barnealdea logela lo egin gortinoia ohea moketa klasikoa dotorea besaulkia egongela


Gure Irratia | Irakurle talde bat, talde terapia bezala ikusten ahal litaikena\nIrakurle talde bat, talde terapia bezala ikusten ahal litaikena\nClarissa Pinkola Estes-en liburuaren azala\nHau da Laida Agerretxe-Colina psikologoak abiatzen duen "Lecture au feminin" tailerra, Urruñan iraila bukaeran.\nHilabetero, liburu bat oinarri hartuta emazteei zuzendu tailer bat da, bakotxak bere burua hobeki ezagutzeko helburuarekin, bakotxaren ahalmenak berriz deskubritzeko. “ Femmes qui courent avec les loups” liburuan oinarritua Clarissa Pinkola Estes kontalari eta psikoanalistak idatzia.\nLaida Agerretxe Colina Psikologoa-rekin harremanetan sartzen ahal zarete: 06.51.82.29.68.\nArantxa Idieder mintzatu da Laida Agerretxe-Colinarekin.


Txakur eta katuen haragi kontsumoa debekatu dute Txinan — Gaztezulo\nTxakur eta katuen haragi kontsumoa debekatu dute Txinan\nTxakur eta katuen haragi kontsumoa debekatu dute Txinan Debekuarekin, urtean 10 milioi txakur eta 4 milioi katu heriotza segurutik aldendu dituzte. https://www.gaztezulo.eus/albisteak/txakur-eta-katuen-haragi-kontsumoa-debekatu-dute-txinan https://www.gaztezulo.eus/albisteak/txakur-eta-katuen-haragi-kontsumoa-debekatu-dute-txinan/@@download/image/1466431818_683438_1466433122_noticia_normal.jpg\nDebekuarekin, urtean 10 milioi txakur eta 4 milioi katu heriotza segurutik aldendu dituzte.\nAsteburu honetan, Txinako jaialdi garrantzitsuenetako bat hasiko dute; Yulin jaialdia. Bertan, tradizioari jarraiki, urtero milaka animalia sakrifikatzen dituzte, ondoren kontsumorako salduz; eta bai, txakurrak, katuak, sugeak eta narrastiak ere bai, orain arte behintzat. Aurten baina, aipatutako animalia horiek ezingo dira kontsumorako hil eta saldu; Txinako Nekazaritza eta Abeltzaintza Ministerioak debekatu egin du txakur, katu, suge eta narrastiak kontsumorako animali bezala erabiltzea, eta hemendik aurrera, soilik maskota bezala kontsideratuko dituzte.\nErabaki historiko hau hilabete hasieran hartu zuten, hain zuzen, Yulin jaialdia ospatu baino hiru aste lehenago. Honen garrantzia handia da, urtero, 10 milioi txakur eta 4 milioi katu sakrifikatzen direlako kontsumorako herrialdean. Eta, zergatik orain? Dirudienez, animaliekin munduan dugun harremana nabarmen aldatu da azken urteotan, eta Txinan ere geroz eta gehiago dira aipatutako animaliak ganadu bezala ikusteari utzi diotenak.\nETA ABEREAK, ZER?\nMendebaldean pentsaezina zaigu gure etxeko kide maitatu eta iletsua jatea posible denik, baina bere haragia kontsumitzea gutxienekoa da; animalia horiek sakrifikatu eta harategian amaitu aurretik, bizitza miserablea eramaten dute, eta askok tortura gogorrak jasaten dituzte; mutilazioak, zauriak, erredurak... txakur ala katu bat infernu horretatik igaro dela pentsatzeak barrenak nahasten dizkigu; zergatik ez ordea animalia txerriak, txahalak, ardiak, ahuntzak, zaldiak, behiak, ahateak, untxiak... direnean? Hain zuzen, Yulin jaialdian animalia horiek sakrifikatzen jarraituko dute, eta besteak beste, animaliak bizirik irakiteko ohitura dute, haragiaren zaporea hobetzen duelakoan. Merezi ote dute tratu hori?


Unai Suinaga (ART): "Errespetua eta taldekidetasuna asko barneratzen dira errugbian" - Arrasate - Goiena.eus\nEneko Azurmendi 2019-09-06 12:27\nEzohiko entrenamendu saioa egin dute Arrasate Rugby Taldeko kideek Biteri plazan, gazteenei zuzenduta. Lagun bat ekarri lelopean, Eskola Kiroleko ikasturte berriari ongietorria emateaz gain, errugbia ezagutaraztea eta jende berria erakartzea izan da helburua. Erantzun ona izan du ekimenak.\n8, 10 eta 12 urtez azpiko taldeetako jokalariez gain, klubekoak ez diren umeak ere gerturatu dira, 20 ume inguru guztira.\nUrteroko hitzordua izaten da hau, baina jakinarazi dute, urtean zehar ere Mojategin egoten direla, gura duenarentzat. Unai Suinaga ARTko ordezkariak azaldu du benetan merezi duen kirola dela errugbia, eta herritarrak animatu gura izan ditu gerturatu eta probatzera, jende beharren daudela-eta.\nErrugbi eskolaz gain, 14 urtez azpiko taldea jendez oso justu dagoela aitortu du Suinagak, eta 16 eta 18 urtez azpikoen talderik ez dagoela. Kontuan izanda hurrengo taldea senior mailakoa dela, azken bi kategoria horietarako jokalariak behar direla aldarrikatu du.\nSeniorrek martitzen eta eguenetan egiten dituzte entrenamenduak, eta Eskola Kirolekoek, esan moduan, domeketan. Mojategiko ateak zabalik dituzte edozeinentzat.


Amerikaren deskolonizazioa - Wikipedia, entziklopedia askea.\nHispanoamerikako iraultzaren mapa animatua (1808-1825).:\nErregezaleen kontrolpeko lurraldeak.\nMugimendu independentisten kontrolpeko lurraldeak.\nKolonbia Handiaren kontrolpeko lurraldeak.\nArmada frantsesaren mendeko Espainia.\nEspainia Hirurteko Liberalean.\nGobernu argirik gabeko lurraldeak.\nAmerikaren deskolonizazio edo emantzipazioa itsasoz bestaldeko lurraldeek (Espainiaren kasuan) eta Ameriketako kontinentean kokatutako koloniek (Europako beste herrialdeen kasuan) Europar potentziengandik independentzia lortzeko prozesua da.\nAmerikaren deskolonizazioa XX. mendean estatu-nazio modernoen sorrera ekarri zuen mundu mailako deskolonizazio-prozesuaren aitzindaria izan zen.\n3 Ameriketako espainiar lurraldeak\nAmeriketako Estatu Batuak independentzia lortu zuen Amerikako lehen herrialdea izan ziren; “kongresu kontinentaletan” bildutako 13 koloniek beren independentzia-aldarrikapena egin eta Britainia Handitik independizatzea lortu zuten 1776an. Independentzia hori Parisko Itunaren bitartez 1783an onartua izan zen, independentzia-gerra bukatu zenean.\nFrantziako Iraultzaren ondoren, askatasunaren aldeko idealetako asko Haitin birsortu ziren, altxamendu batek Haiti errepublika askea zela aldarrikatu zuenean; Estatu Batuen ondoren, mendebaldeko hemisferioan independentzia lortu zuen bigarren nazioa izan zen. Gainera, Haiti da esklaboen altxamendu batek zuzenean independentzia lortu zuen mendebaldeko herrialde bakarra.\nAmeriketako espainiar lurraldeak[aldatu | aldatu iturburu kodea]\nAmeriketako espainiar lurraldeen independentzia-gerrak gertatu zirenean, Hispanoamerikan Espainiak zituen lurralde gehienek independentzia lortu zuten XIX. mendearen lehenengo laurdenean. Paraguai izan zen independentzia lortu zuen lehenetarikoa. 1810. urtean, Miguel Hildagok Mexikon, Simon Bolivarrek eta Jose de San Martinek Hego Amerikan, besteak beste, independentziaren aldeko borroka zuzendu zuten. Portugalen menpean zeuden lurraldeetan, berriz, Petri I.a Brasilgoak (IV.a Portugalgoa), Joanes VI.a Portugalgoaren semeak, herrialdearen independentzia aldarrikatu zuen 1822an, eta Brasilgo lehen enperadorea bihurtu zen, Portugalgo koroak modu baketsuan onartu zuelarik.\nArgentinan, José de San Martínek Ejercito Libertador delakoa sortu zuen Mendozan, lurraldea erregearen tropengandik askatzeko. Andeak zeharkatu zituen, Txileren independentzian lagundu zuen, eta herrialde hartan antolatutako flota edo ontzidi bat erabiliz, Espainiak Hego Amerikan zeukan boterearen erdiguneari, Lima hiriari alegia, eraso eta, 1821ean, Peruren independentzia aldarrikatu zuen. Geroago, Simón Bolívarrekin Guayaquilen elkartu eta, elkarrizketa motz baten ondorioz, José de San Martínek bere armada utzi zion Bolívarri, Peru guztiz askatu zezan. Argentinak 1816ko uztailaren 9an aldarrikatu zuen independentzia.\nEspainiako Independentzia Gerra bitartean, kreoleek hainbat batzar sortu zituzten, Fernando VII.a Borboikoaren izenean lurrak gobernatzeko. Autonomia-esperientzia horrek, liberalismoaren eraginak, framazoneriak eta Frantziako eta Estatu Batuetako iraultzen ideiek, europar Espainiarengandik askatu-nahia sortu zuten. Horrek independentzia lortzeko borroka eragin zuen, Libertadoreek (edo autonomista izenez ere ezagutzen zirenek) gidatua. Lurralde hispanoamerikarrak aberri-amarengandik banatu ziren, askotan Britainiar Inperioaren laguntzarekin, Espainiaren monopolioaren gainetik aritu nahi baitzuen merkataritzan Amerikarekin.\nAntzeko prozesua gertatu zen Espainiaren mende zeuden Ipar eta Erdialdeko Amerikaren lurraldeetan ere 1820az geroztik, Mexikoren independentziaren ondoren.


Etzi bi beato berri - Sakana - Guaixe.eus\nEtzi bi beato berri\nGuaixe 2013-10-11 18:27\nIgandean, Tarragonan, Espainiako gerra zibilean hil zituzten 522 gizon eta emakume beatifikatuko dituzte. Eguerdian hasiko den elizkizun handi batean beatifikatuko dituzte guztiak. Haien artean bi sakandar daude: Saturnino Pascual Jaunsaras Zabaleta irurtzundarra eta Lorenzo Lizasoain Lizaso irintarra. 2007ko lastailaren 28an, Erroman, arrazoi beragatik beatifikatu zuten Bernardino Irurzun Otermin domingotar fraide egiarretarra.\nSaturnino Pascual Jaunsaras Zabaleta (Herminio anaia)\n1912ko otsailaren 11n jaio zen Irurtzunen eta 15ean bataiatu zuten. 10 anai-arreba ziren. Pedro, aita, zurgina zen eta oso erlijiotsua. Hilaria, ama, errukiorra eta karitatetsu. Biek ere familia anitza aurrera ateratzeko gogor lan egin zuten. 1915eko garagarzaroaren 19an konfirmatu zuten Saturnino. 1924ko abenduaren 28an Alesbesko maristen juniortzan sartu zen. Abitua 1928ko irailaren 8an hartu zuen Les Avellanesen (Lleida) eta han bere aurreneko botoak eman zituen. Calatayud (Zaragoza, 1930ko agorrila), Barruelo (Palentzia, 1930eko agorrila), Burgos (1934ko ilbeltza) eta Lucenatik (Cordoba, 1935eko agorrila) pasa zen. 1936ko ilbeltzean Chinchonera (Madril) lekualdatu zen. Antza zalantzan zegoen bere erlijio bizitza bere anaien adibidearekin biziberritu zen. Erlijio gizon gisa 7 urte eman ondoren, 24 urterekin Madrilgo Casa de Campon hil zuten 1936ko garilaren 29an.\nLorenzo Lizásoain Lizaso (Jorge Luis anaia)\nIrañetan jaio zen 1886ko irailaren 4an. Jaio eta hurrengo egunean bataiatu zuten Lorenzo. Migel Angel eta Francisca ziren bere gurasoak. Bi alaba eta bost seme izan zituzten. Familia langilea eta ongi kokatua, zintzotasun eta erlijiotsuak zirelako itzala zuten eskualdean. Seme-alabetako lauk erlijio biziari heldu zioten eta haietako bi 36an hil zituzten. 1895ean aita Kubako gerrara eraman zuten eta seme zaharrena, apaiza, Lorenzoren hezkuntzaren arduradun egin zen. 1901eko lastailaren 26an San Andres del Palomar (Bartzelona) nobiziatuan sartu zen. Abitua hurrengo urteko martxoaren 30ean jantzi zuen. Bere aurreneko profesioa 1903ko irailaren 6an izan zen eta betiko profesioa 1908ko agorrilaren 28an. Han zegoela nafarreri epidemia batek jo zuen. Azpeitian (Gipuzkoa, 1904-1907) sukaldari eta irakasle laguntzaile izan zen. Ondoren Katalunian, Kordoban (urte bakarra) eta Toledon (1930-1936) egon zen. Han zegoela, Grugliascora (Italia) joan zen urte erdirako, trebatze espiritual eta pedagogikoa hobetzeko.\nToledora bueltan administratzaile, zuzendari orde, irakasle eta internoen prefekto izan zen. Gizon sasoitsua, handia, begi kolpean harritu egiten zuen, baina guztiendako bihotz handia omen zuen. Eukaristiari debozio handia zion. Klasean ikasleek osatutako kontrol eta diziplina sistema antolatu zuen eta emaitza onak ematen zituen. 1936ko agorrilaren 24an fusilatu zuten. Bezperan bere anaiak hil zituzten, baina bera espetxeko sukaldean zerbitzua egiten harrapatu zuen gertaerak. Han zegoela ezagutu zuten eta fusilatzera eraman zuten.\nLastailak 12, larunbata\n18:30etik 22:00etara San Fruktuoso eta XX. mendeko martirien pasioaren errepresentazioak.\n19:00etan Bezpera nagusiak katedralean.\nLastailak 13, igandea\n12:00etan Beatifikazioa eta meza saindua, unibertsitate laboral zaharrean.\nGizartea Irañeta Irurtzun


Nola berreskuratu tokiko kontua Windows 10 | Gadgeten berriak\nNola aldatu Windows 10-eko kontu lokal batera\nWindows 10-ekin Microsoft kontu batekin saioa hasi gaitezke, oso garrantzitsuak diren zenbait ezaugarri aprobetxatzeko, hala nola gailuen arteko sinkronizazioa. Baina nola denei ez zaie gustatzen zure kontua zure ordenagailuan Microsoft-en batekin lotu, agian pribatutasun apur bat gehiago babesteko, adibidez mezu hau komentatzen dugu duela gutxi, gerta daiteke tokiko kontu bat izatea nahi izatea Windows-en aurreko edizioetan beti bezala, 7. bertsioan, esaterako.\nJarraian nola erakutsiko dizugu aldatu tokiko kontu batera Windows 10-en Microsoft-en aktibo bat edukitzea litzateke. Tokiko kontua berreskuratzeko saio batekin batera urrats erraz batzuk.\nNola itzuli Windows 10-eko kontu lokal batera\nEgin behar dugun lehenengo gauza da joan ezarpenetara hasieratik\nKonfigurazioan bilatzen dugu "Kontuak"\nGure aurretik "Zure kontua" funtzio nagusia dugu, bertan sortu dugun bakoitzaren informazioa dugu. Administratzailearengana joango gara eta zehazki aukerara "Hasi saioa tokiko kontu batekin"\nOrain leiho berri bat agertzen da urdinez, behartzen gaituena sartu pasahitza Microsoft kontua. Aurkezten dugu\nHonakoa da guztia tokiko kontuaren informazioa. Erabiltzaile izena, pasahitza eta adierazpena jartzen ditugu\nHurrengoa berari ematea da Windows-erako baimena saioa amaitzeko eta berrabiarazi kontu berriarekin. Gogoratu urrats hau egin aurretik dena ondo gordeta edukitzea.\nEman beharreko azken pausoa, aukerakoa, da ezabatu "Zure kontutik" Leihoaren behealdean "Erabiltzen dituzun beste kontuak" atalean aurkituko dituzun Microsoft-enak dira.\nDagoeneko Windows 10-en tokiko kontua prest dugu beharrik izan gabe Microsoft-en menpe egon. Windows-en dugun aukera horietako bat eta Windows-en aurreko edizioetan XP edo 7 bezalakoetan beti izandakoetara itzultzen gaitu.\nArtikuluaren bide osoa: Gadgeten berriak » General » software » Nola aldatu Windows 10-eko kontu lokal batera\nalga esan zuen\nKaixo. Informazioa ondo gordetzen dugula diozu. Beraz, erabiltzailea ez da aldatzen eta kitto? Kontu berria sortzen da eta fitxategi guztiak eta beste batzuk kontu batetik bestera transferitu behar al ditut? Ez dut hori oso ondo ulertu.\nPasahitzik gabe hasi nahi dut, hau al da aukerarik onena?\nAlexander Espinel esan zuen\nLaurak ez du kontua edo agertzen den izena aldatzen, baizik eta fitxategi guztiak dauden lekuan geratzen dira\nErantzun Alexander Espineli\nAngye jimenez esan zuen\nEz nuen cueta gehitu ordenagailua lehenengo aldiz piztu nuenean, orain gehitu nahi dut, urrats horiek egiten ditut, kargatzen da, baina inoiz egiten dudan ezer ez da ateratzen\nErantzun Angye Jimenezi\nKaixo, tokiko kontu batera aldatu nintzen baina saioa amaitzeko prozesuan gelditu nintzen. Ordenagailua zuzenean itzaliz amaitzen saiatu naiz, baina hasten naizenean saioa amaitzeko pantailara itzultzen da. Windows-en gaitzetatik salbatzeko edozein iradokizun. Eskerrik asko\nEskolara itzultzeko ezinbesteko 5 tramankulu\nWindows 3erako galdu ezin dituzun doako birusen aurkako 10


Jauna, emadazu zure maitasuna eta grazia eta behar bezain aberats izango naiz, ez dut besterik eskatzen\nAlagon: 0 km. Torres de Berrellen: 7,3 km. Sobradiel: 10,9 km. Utebo: 16,5 km. Monzalbarba: 19,7 km. Autopisten korapilo nagusia: 24 km. Zaragoza (El Pilar): 30,5 km.\nAlagon erditik hasiko dugu gure bidaia, Chacón kaletik Geltokiko kalera bidean, trenbideak igarotzen duen zubi batera goaz, herriaren kanpo aldean. Kalea errepide bihurtzen da trenbidea igarotzeko zubira zuzentzeko. Eta gurutzatu behar dugun bigarren zubiaren aurrean utziko gaitu, AP-68 autopistarena oraingoan.\nAutopista igaro orduko, eskuinera hartuko dugu bidea, asfaltatua hasieran, baina gero pista bilakatzen dena. Bide hau autopistaren paralelo doa, bide luze batez gure eskuinetik izango duguna. Autopista gainetik igarotzen duen zubi batera iritsiko gara, bina ez dugu pasako, erreferentziatzat hartuko dugu, ezkerrera ikusiko dugun bidea hartzeko, eta autopistatik urrunduko gaitu angelu zuzen batean.\nLurrezko bidea amaitu eta asfaltoa hasten da, horrek markatuko du gure bidea.Zuzen jarraitu eta gure eskuinera Jalón ibaia ikusiko dugu. Jalón ibaira gerturatu eta ezkerretik jarraituko diogu. Ibaia gurutzatu eta handik gutxira bide batek ibaitik urrunduko gaitu eskuinera dagoen bihurgune estu batean. Asfaltatutako bidean zuzen jarraituko dugu Torres de Berrellénera iritsi arte.\nGarfilán kaletik sartuko gara eta udaletxe aldera joango gara. Aragón kalean eliza ikusi eta azkenik Cervantes kaletik utziko dugu herria, eta Sobradieleko Bidetik irtengo gara landa ingurura. 600m ingurura, ureztatzeko kanal bat igaroko dugu eta jarraitu egingo dugu bidea. Gaur egungo kanaletako asko musulmanen garaikoak dira. Bi kilometro aurrerago, bidea bikoizten den puntu batera iritsiko gara, kanala bi bideen erditik doala. Ezkerreko bidea hartuko dugu, kanala eskuinera duela, eta horren paraleloan jarraituko dugu Sobradiel herrixkara iristeko.\nEliza bilatuko dugu, parkean, eta gure ezkerrera utziz jarraituko dugu. Pino kaleak herriaren irteerara eramango gaitu. Beti pista asfaltatutik jarraituko dugu, hortik 1,6 km-ra angelu zuzena osatzen duen bihurgune bat egingo du eskuinera eta zubi batera eramango gaitu, berriro AP-68 autopista igarotzeko. Hori gurutzatu eta biribilgune batekin topo egingo dugu. Bigarren irteera hartuko dugu, industrialde barrura zuzen eramango gaituena. 100 m ingurura, pista asfaltatu bat (asfaltorik gabea gero) hartuko dugu, azken enpresaren hormaren ondotik. Casetaseko tren geltokia gure eskuinera egongo da. 200 m ingurura Magrisa fabrika ikusiko dugu eskuinera. Hortik 2 km-ra, pista honek Utebora eramango gaitu, trenbidea gurutzatu gabe eta Casetas herrian sartu gabe. Utebo herria ikusiko dugu urrun eta bere eliza aldera abiatuko gara.\nAngelu zuzenean biratuko dugu ezkerrera, Joaquin Costa kalean. Gero Miguel Hernandez kale bihurtuko dena. Herriaren erdira zuzenduko gara. Plaza igaro eta lorategi batean eskuinera biratuko dugu, Antonio Machado kalean sartzeko. Kale honi jarraituz irtengo gara herritik, eta kilometro batera autopista gurutzatzera eramango gaitu, zubi batetik.\nZubia jaitsita, zuzen jarraituko dugu, ureztatzeko kanal baten paraleloan, eskuinera dugula, pixka bat aurrerago gurutzatuko dugu, berau ondoan, ezkerrean dugula aurrera jarraitzeko. Bidea “saltoan” dabil kanal batetik bestera, orain eskuinean izango dugu. Beste 100m bakarrik jarraituko diogu, eta zuzen jarraituko dugu gure pistatik, hurrengo herriko Monzalbarba kalera iritsi arte. Ezkerrera biratuz Nuestra Señora la Sagrada kaletik sartuko gara (erromatarren galtzada garai batean) eta herria zuzen igaroko dugu, alderik alde.\nHerritik irten orduko, Monzalbarbako bidetik Nuestra Señora la Sagrada Ermita aurkituko dugu. Errepideak 90°ko angelua egiten du eskuinera, baina guk pista asfaltatutik jarraituko dugu zuzen. Almozarako bidean gaude. Kilometro batzuez hortik jarraituko dugu. Gure eskuinera utziko dugun bidea zubi batera doa eta zubi hori autobidearen gainetik igarotzen da. Guk zuzen jarraituko dugu, autobidea gurutzatzeko beste bide batera iritsi arte. Gero jaitsiko gara tunela eta azken zubia igarotzeko, horrela autopisten korapiloa saihestuko dugu, eta Zaragozara heldu garela esango digu. Dena zuzen jarraituko dugu, Ebro ibaiaren ondora iritsi arte. Angelu zezenean biratuko dugu gure eskuinera, eta ibaiaren ondotik joango gara pasealekuan zehar.\nEzkerrera izango dugun ibaiaren ondoko bidetik jarraituko dugu. Argi ez badaukagu ere: Expo Zaragoza – 2008 izan zena dugu aurrean, uraren inguruko nazioarteko erakusketa izugarria. Zaragozan sartuko gara. Bide guztiak dira onak hemen Ebro ibiaren ondoan baldin bagabiltza. Alderdi zaharra eta Pilar plaza, ibiaren ondoan daude (beti gure ezkerrera izango dugu), Santiago Zubia igarota eta Harrizko Zubia baino lehen.\nMetatutako alt. igoera: 204 m. Jaitsiera: 203 m.\nTORRES DE BERRELLEN: Castellarreko Andre Mariaren ermita, XI. mendekoa, XX. mendean berriztatua. Gazteluaren hondakinek erakusten digute, lur hauek Sancho Ramirezek eta Pedro I.ak, XI. mendean musulmanei berreskuratutako lurrak direla. Herrian jatetxea, botika, osasun-etxea, supermerkatua eta banketxea daude.\nSOBRADIEL: 1140an Ramon Berenguer, Aragoiko Printze eta Bartzelonako Kondeak, Sobradielgo gaztelua eta herria, Artal bere mendekoari, bere biztanle eta sailekin eman zionetik 1945 urtera arte, Sobradielgo Kondeen maizter izan ziren herri honetako biztanleak. Herri horretako nekazariek, 1945 urtetik aurrera erosi zituzten lurrak eta horrela egin ziren lantzen zituzten lurren jabe. Sobradielgo Kondeen jauregiaren ondoan (gaur Udaletxearen egoitza), eliza barrokoa XVII. mende amaierakoa, adreilu gorriz eraikia eta Santiago Apostoluari eskainia. Herrian jatetxeak, botikak, osasun-etxea, supermerkatuak eta banketxeak daude.\nUTEBO: Ezin da bisitatu gabe utzi Jasokundeko Andre Mariaren eliza, bere kanpandorre mudejar zoragarriarekin (alderdi gotiko-mudejarra XVI. mendekoa da eta alde barrokoa XVIII. mendekoa). Kanpandorrea lauki egiturako oinetik oktogonal egitura dotoreko beste batean bilakatzen da. Azulejo dekorazioak ez du berdinik. Merezi du 13.000 biztanleko herri honetako kaleetan zehar paseo bat emateak, XVI. eta XVII. mendeko etxe eta jauregiak bisitatuz. Bere zeramika eta mosaikoek erromatar erroak ekartzen dizkigute gogora, Cesaraugusta (Zaragoza) Asturicarekin (Astorga hiria, penintsula iparraldean) lotzen zuen bidearen 8. markan kokatzen baitu. Herri honek jatetxeak, botikak, osasun-etxea, supermerkatua, bankua eta bizikleta-tailerrak eskaintzen dizkigu.\nMONZALBARBA: Gure Bidean, antzinako parrokia-elizaren dorre-mudejar zoragarriak egiten digu diosala. Bera bezala inguruan dituen beste eraikinak ere XVI. mendekoak dira. Musulmanen eragina oso nabarmena da ibilbide zati honetan, orain arte adierazi izan dugun bezala. Jatorrian, bereber musulmanen kokalekua izan zen, Abdul Jabbarrek eraikia, bere kanpalekua, Santa Catalina ibai-uhartean kokatu baitzuen. Herriaren izenak, “manzil-barbar”, kokaleku berberea esan nahi du. Herrian jatetxeak, osasun-etxea, supermerkatuak eta banketxeak daude.\nZARAGOZA: Hiri ikaragarria, Pilareko Basilika gure Bideko itsasargi modura duela. Daukagun tarte labur honetan, ezinezkoa da 2.000 urte pasako (13. urtea K.A.) herri honetaz esan daitekeena biltzea edo zer bisita daitekeen adieraztea. Ezinbestekoa da Amabirjinari bisita egitea, espainiar lurretan Santiago Apostoluak izandako istorioa gogoratzen diguna. Kristautasunean Maria gurtu zen lehenengo tokian dago basilika. Zaragozatik igarotzean, bertan dauden hainbeste erromes ospitaleek erakusten dute Errege-bide honen tradizio santiagotarra. Merezi du alde zaharrean galtzea eta Aljaferia Jauregia bisitatzea, gaur egun Gobernu Autonomikoaren egoitza. Hirian, bizikleta-tailerrak, jatetxeak, botikak, osasun-etxea, supermerkatua, banketxeak eta turismo bulegoa daude (basilika ondoan Tel: 902 142 008 / 976 201 200).\nAita Jesuitak: Pignatelli Zentroan aurki ditzakegu, espiritualitate zentro honetan lan egiten baitute aita jesuitek, eta adeitsu zigilatuko dizkigute gure egiaztagiriak, harrera-orduetan iristen baldin bagara. Konstituzio Pasealekua, 6. Tel: 976 217 217.\nOharrak: Jesusekin oinez jarraitzen dugu, argiago ikus dezagun, sakonago maitatu ea gertuagotik jarraitu. Ez dezagun ahaztu “prestatzeko otoitza” otoitz egiten hasi aurretik eta egunean zehar. Gogoan izan behar dugu amaierako elkarrizketa gero eta garrantzitsuagoa dela: Jesusen barneko ezagutza horretan sartzen ari gara eta horrek eman dio indarra gure bizitzako konpromisoari. Hau eztabaidatuko dugu gure “adiskidearekin” otoitzeko azken elkarrizketan eta egunean zehar.\nHausnarketak: Jesus sendatzen ikusi ondoren, bada miretsi beharreko Jesusen beste irudi bat: predikatzailearena. Oso berritzailea izan zen! Eta egiaz gizon askea! Miretsi dezagun Jesusen mezuaren argitasuna eta garbitasuna eta Erreinua aldarrikatzean zuen ausardia, horrek zekarren arriskuaz ohartzen zen arren. Jesusek ez zuen Jaunaren Erreinuko justiziaz zuen ikuspegia aldatu. Ez zuen hipokresia onartzen, joko bikoitza. Arbuiatu egiten zituen legearen letra bere egiazko espirituaren gainetik jartzen zuten erritualak eta kokapen legalistak.\nJesusek itun berria aldarrikatu zuen, bere bizi plana, bere ekintza plana, guk, bere jarraitzaileok, mundu hau konpontzen lagun diezaiogun, Jainkoak gizakientzat aurreikusitako mundua, elkar maitasunez hartuta. “Mendiko hitzaldia” edo “Erreinuaren manifestua” goiz iritsi zen Jesusen ministerioan. Hitz hauek lehen ere entzunda gaude, baina ezagunak izatea ez dadila deiaren kaltetan izan. Hitzaldia adeitsu entzunda Jesusen Hitzaren hazia erein bedi nigan eta sustraitu bedi. Irudika dezagun mendian bildutako jende xumearen erdian eserita bere “bidea” azaltzen. Orduan, eta orain, bere bidea gehiengoaren iritziaren kontra doa: kultura garaikideak eta publizitate kontsumistak eskaintzen dituzten baloreak ez bezalakoak bizitzera eta edukitzera gonbidatzen gaitu. Bere garaian, bere munduari kontraesanda bizi izan zen Jesus.\nMateo 23: 11-12, 23-24. Zuetako handiena izan bedi zerbitzari. Bere burua goratzen duena, beheratu egingo du eta bere burua beheratzen duena, goratu.\nMateo 5: 1-48. Jendetza ikusirik, Jesus mendira igo zen. Eseri eta ikasleak hurbildu zitzaizkion. Orduan, honela hasi zitzaien ikasleei…\nJoan 12:44-50. Neure burua uzten dut Jesusi entzuteko: bere mezuan Aitaren ahotsa entzuten dut.\nSan José Pignatelli, jesuita.\nZaragozako alde zaharrean ibiliaz hiri honetan pertsona batek utzitako aztarnak aurkituko ditugu, ez da oso pertsona ezaguna, baina bai garrantzi handikoa: san José Pignatelliz ari gara, jesuita eta Fuentesko kondeen familia nobleko seigarren semeaz.\n1773an Klemente XIV.a aita santuak Jesusen Lagundia kendu egin zuen eta José Pignatelli Erroman hil zen 1811ko azaroaren 15ean; ez zuen Jesusen Lagundia berrezartzen ikusi -1814an gertatu baitzen- nahiz eta berrezarpen horren alde gogor borrokatu, hala ere, 1797an Lagundiko gainerakoekin batera botoak berritu ahal izan dituen, Errusian Lagundia bizirik zegoelako. Jose Pignatelliren bizitza abenturaz eta sufrimenduz josita egon zen.\n1737ko abenduaren 27an Zaragozan jaio zen mutiko hark ez zuen asko usteko bizitzak zer nolako zailtasunak zituen berarentzat. Lau urte zituela hil zitzaion ama eta familiak Napolira joan behar izan zuen. Handik bost urtera hil zen aita hiri hartan eta familia Zaragozara itzuli zen anaia nagusiarekin. Orduan hasi zen Jesusen Lagundiko ikastetxean ikasten anaia Nikolasekin batera eta handik urte batzuetara Lagundian sartzea erabaki zuen.\n1753an sartu zen nobiziatuan eta prestakuntza, ikasketa eta apostolutza urteak bizi izan zituen 1767an jesuitak Espainiatik bidali zituzten arte. Sortzez Garbiaren ikastetxe-egoitza 1767ko apirilaren 3an hartu zuten; orduan desegin zen bere bizimoduko erritmoa eta oso etapa desberdina hasi zuen. Etxeko jangelan eduki zituzten hiritik bota arte; soinean zutenarekin irten eta Tarragonara joan ziren estatu pontifikaletarako itsasontzia hartzeko. Baina estatu horietan asiloa ukatu zieten eta bidaia gogorra hasi zuten itsasontziz, hartuko zituzten tokiren baten bila. Handik zazpi hilabetera amaitu zen kalbarioa Ferrarako portuan.\nEspainiatik bidali zituztenean hasi zen Jose, biografoen esanetan, bere anaia jesuiten kontsolamendu, babes eta laguntzaile izaten. Jesuita gaztea zen eta bere profesioa egin gabe zuen arren une zailetan agintea hartu zuen –probintziako buruak bere kideen buru jarri zuen juridikoki- kanporatutako gizon haiei lagun egin zien, eroso jarri, elikatu eta artatu egin zituen pilatuta, janaririk gabe eta, batez ere, inon ere hartu nahi ez zituztela toki batetik bestera gaitzetsita eta arbuiatuta zebiltzala.\nBere familiak eta anaiak bide erosoagoa hartzeko esaten zioten, baina berak Lagundiari leial iraun zuen amaierara arte, bere kideen ondoan egon zen unerik zailenetan. Bolonian, elizbarrutiko apaiza zela, Lagundia erabat berreskuratzeko borrokan aritu zen, hori gertatu baino lehen hil zen arren.


Artze gogoan - Nontzeberri\nAurrekoan kasualitatez, potoak garbitzen nengoala, Arantza Iturbek Joxean Artzeri egindako entrebistea entzuteko aukera izan neban. Hasieran atenzino handierik ez neutsan ipini; baina entzuten nengoana hain interesgarria zanez, eskaratzean geratu nintzan segiduten konbertsazinoa. Asko harritzen nau sortzaile batek bere pentsakeraz berba egiten dauanean, batez be artelana egileak bizitzaz daukan pentsakeraren fruitu lez azaltzen bada, Artzek inoana entzutean berdin pasau jatan: “Sortzaile naizen neurrian naiz gizona eta gizona naizen neurrian sortzailea”. Agerian da sormen prozesuak berak egilea bultzatzen dauala bide barriak aurkitzera, ze bizitza eta sortze lana behin eta barriro eraberritzen dan garapenean bat eginda egonik, artistak bere gizon izatean ase leiteke egonezina.\nArtze bere handitasunean umil agertu zan alkarrizketan, artistatzat baino artisautzat gehiago daukala bere burua begitandu jatan; horrek bere lanagaz lez bizitzaz be oso zorrotza dala erakusten dau: “Atzera begiratuta urteetan zorrotzegia izan nazela uste dot, bai neure buruagaz bai besteegaz. Lehenengo maitasuna eta gero zorroztasuna jarri behar da lehentasun lez bizitza honetan; urteek horixe erakutsi deuste, eta aspaldi irizpidez aldatzen hasia naz damu barik”.\nOlerkaria entzutean Oteizaren beharra etorri jatan burura; Guggenheimen bere eskulturen atzera begirako erakusketan izan nintzanean, lan teorikoa formen euskarri izateak harritu egin ninduan: teoria gorpuzten zan formetan beste dimentsio bat hartuz, garatuz behin eta barriro materia aldaketan. Holan hutsune kontzeptuak bere forma zeukan ezereza izateari laga barik. Azken batean, Artzek esan lez, artelana etenik bariko bilatze lan bat da: “Sortze lanak neu nazena ezagutzen lagundu deusta eta hori nahiko da justifikatzeko”. “Danok gara sortzaile eta zeozerk ernagatzen banau hori da berez, garena ez onartzea; beste kontu bat da ezagutza horretan azalean geratzea, ez sakontzea, baina hori gaur egungo gizonaren ezaugarri bat da. Gizakiok ez gara zoriontsu zoriona edukitzea ez dalako nahikoa, zoriontsu izan egin behar da. Gizarte kontsumista honetan edukitzeaz balio gara, eta horrek inola be ezin gaitu ase”.\nSormenaren gunea gizabanakoaren barruan dagoala, norbere barruko argian, eta argi horretatik jasotako txinparta dala sortzelana dinosku Artzek. Barneratze hori oso exigentea da; egiten zagozanari fedea izatea derrigorrezkoa izanda, beti be erresultadoak espero doguzanak izan ezean, norbere buruagaz konfidantza ahuldu egiten da. Makal aldietan behar egiteko pentsakerak izugarri lagundu ahal gaitu bizitzaz dogun pentsakera arteaz indartzen bada, eta, aldrebes, arteaz doguna bizitzaz, ze bilakaerak izango dau garrantzia. Era horretan ez gara izango emaitzen morroi, salmenta ez da izango sormena baino inportanteagoa. Eguneroko lanetan pentsamolde jakin batek bere korrontean eroaten gaitunez, beharrak norbere izaeraren onarpen eta trebatzeagaz zer ikusi badu, zoriontsuago izan geinteke “izatean” eta ez “edukitzean” indarrak jarriz.\nOlerkigintzaz zera entzun neutsan: “Denbora eta gero aldaketak onartzeko gai bada, esan leike olerki batek berez ez daukala bukaerarik. “Txoria txori” olerkiak urteetan aldaketarik egiten ez eustan laga, baina asko ez dala aspalditik gehitu nahi izandakoa onartu eustan”. “Nire ama hilda, lanaren amoreagatik hilda, bizitza zertarako den jakitera iritsi gabe” poeman aldaketak egin dodaz, eskribidu nebaneko eta egungo nere ikuspuntua aldatu da eta orduan, gaztetasuna zala medio, jarrera tinkoa neban; gaur egun, ama zanak beste gogoeta batzuk eragiten deust. Neretzat olerkia hasi egiten da, baina inoiz ez da amaitzen; momentu batean osotasun bat lez agertzen da, baina izaera irekia du. Olerkiak banaka beharraz gauzatzen diran legetxe, liburuan taldeka agertzeko kohesio lana sarritan itzela da. Olerki liburu bat gogoan badabilt osotasunean begiratzen deutsat, neure burua artaldea zaintzen dabilen artzain lez ikusten dot, azken batean olerkiek alkarrekaz bilatzen dabe edertasun oreka”.\nBenetan gustora entzun neban Artze irratian; bizitasun handiz, apaltasunez baikor agertu zan, saioa naturaltasunez ia errezitaldi bihurtu eban: “Olerkiak txoriak lakoak dira, hegan ikasi behar dabe munduan ibilteko, ez dira arranoak urbelak baino; justu-justu burua ur gainetik atera arnasa hartzeko eta ostera be uretan hondoratzen dira, hegazti izateari inoiz laga barik”. Halan, olerkiak hondoratzen dira irakurleen barnean, sentipenak edozein momentutan hegaldia jaso ahal dabela, urbelak lez. Nahiz eta jarraitzalerik ez izan, ondorengo olerkari gazteei bidea zabaltzeko bere lehenengo bi liburuak berak editau ebala esan eban, zalantzarik barik etengabeko bilatze horretan aintzidari izan dala esan leiteke.\nBere berbetan: “Gizakiok geure osotasunean ez gara soilik gorputz eta arima, geure ingurua be bagara; horregatik berbizkunde egunean erlijioak geure inguruaz jasoko ginala dino. Geugaz bat da geure ingurua, zelaiak, arbolak, auzoa, hiria, ibaiak, parkea, lanbroa, hondartza. Unibertso barruan gizona pieza bat da, eta atal bakoitzak dauke bere funtzioa, bere justifikazinoa. Errealitatea ez da zentzurik bako oreka, berezko armonia daukan osotasuna baino. Gu naturaren parte bat gara, baina ondar ale txikienak be justifikatutako izaera dauka. Beraz, bada gauzen metafisika bat izatean eta ez edukitzean zentzu daukana, eta gizonak horri erreparatu behar deutsa. Inoiz baino baliabide gehiago daukagu eta ongizate gizarte honetan ezin gara ase”.\nArtzeren berbak kontuan izan beharko gendukez, batez be gizaki guztiok sortzaile garala dioenean, sortze lanak eguneroko ibilbideari zentzua aurkitzen laguntzen deusku eta. Geure buru eta inguruagaz zoriontsu izaten ikasi behar dogu, pertsonari eta ez edukitzeari balio emanaz: “Zoriona edukitzea ez da nahikoa, zoriontsu izan egin behar da”.\nGuggy eta gauzen benetako funtsa\nUrak dakarrena... urak daroa\nIñaki Mendizabal: “Poesia egin gura nuke argazkiekin”


Irekia Eusko Jaurlaritza - Gobierno Vasco :: Cristina Uriarte sailburuak bidaia ofiziala egingo du Txinara\nCristina Uriarte sailburuak bidaia ofiziala…\nCristina Uriarte sailburuak bidaia ofiziala egingo du Txinara\n<img src="https://www.irekia.euskadi.eus/uploads/cover_photos/18514/original/20140110_01_0045.jpg" style="max-width:100%" alt="" />\nHezkuntza, Hizkuntza Politika eta Kulturako sailburu Cristina Uriartek Bidaia ofiziala egingo du Txinara martxoaren 24ti 28ra bitartean. Herrialdeko hainbat erakunde akademikorekin lankidetza-bide berriak zabaltzea eta dagoeneko indarrean diren beste hitzarmen batzuk sendotzea eta bultzatzea izango da bidaiaren xedea, hala Lanbide Heziketan nola Unibertsitatean.\nPekinen eta, bereziki, hiriburutik 125 kilometro eskasetara dagoen Tianjin hirian izango da egonaldia. Tianjin Txinako bost hiri autonomoetako bat da, eta 12 milioi biztanle baino gehiago ditu. Azken urteetan, Shanghairekin batera, herrialdeko berrikuntza akademikoko gune nagusia bilakatu da. Gaur egun asmo handiko plan bat aplikatzen ari da hiria, munduko konplexu unibertsitariorik handiena eraikitzeko: 200.000 ikasle biltzea nahi dute sustatzaileek. Konplexu unibertsitarioan da Tinajingo unibertsitate ospetsua (Txinako Oxford ere esan izan zaio), bai eta Ipar Txinako Lanbide Heziketako zentro nagusia ere (AFZ), 9.000 ikasle dituena.\nBidaiaren lehen zatiak Lanbide Heziketa izango du protagonista. CSMC (Tianjingo Fabrikazio Mekanikoko Lanbide Heziketako Institutua) da AFZ, lehen esandako LHko zentro nagusi hartan dagoenetako bat, eta, hango presidenteak gonbidatuta, Cristina Uriarte sailburuak haren instalazioak bisitatuko ditu. Halaber aztertuko du institutu haren eta IMH - Euskadiko makina Erremintaren Institutuaren (Eusko jaurlaritzaren LHko zentro publikoa) artean gaur egun dagoen elkarlan-maila. Dagoeneko 10 urte bete ditu elkarlan oparo honek, eta oraingoan areago sendotuko da.\nAurtengo ikasturtearen hasieratik bertatik hartzen dute parte lehen aldiz bertako ikasleek «Fabrikazio mekanikoaren arloko ekoizpena programatzeko goi-teknikaria» izeneko goi-mailako heziketa-ziklo arautu batean, zeina EAEko Lanbide Heziketari zuzenean lotua baita. IMHk hartu du bere gain hezkuntza-eredua, curriculum-materiala eta zentroko irakasleen prestakuntza egituratzeko ardura. Beren inguruko enpresa industrialen eskaerei (euskal enpresenei, batik bat) erantzuteko moduan nahi ditu prestatu ikasleak proiektuak. Euskadiko Lanbide Heziketako zentroen eta euskal enpresen arteko harreman estu horixe izan da, hain zuzen ere, Txinako agintariek gehien baloratu duten elementua akordio honi bultzada ematerakoan. IMH eta AFMren (Makina Erreminta Fabrikatzaileen Elkartea) arteko harremana, erreferentziazko bihurtu da Txinan, formazioa eta enpresen arteko harremanei dagokienean. Halaber, orain arteko ildo beretik, IMHko ikasle batzuek Txinako enpresetan egingo dituzte urtero praktikak, eta alderantziz.\nEkimen horren bitartez emango zaio bultzada «Euskadiko Lanbide Heziketa 2015 Agenda Estrategikoaren» helburuetako bati: euskal Lanbide Heziketaren nazioartekotzeari, hain zuzen, euskal LHari etengabe hobetzeko moduko berrikuntza eskain diezaioketen lekuetako eragileekiko lankidetza indartuz.\nBidaiaren lehen zatian Fagor Automotionek Pekinen duen lantegia ere bistatuko du Uriartek. Oso lotura estua du horrek CSMCrekin, eta are estuagoa izango da zenbat eta ikasleek prestakuntza hobea jaso eta han kokatuta dauden euskal ikasleek eskulan trebea kontratatzeko beharra handituta.\nLanbide Heziketako zentroek eta Tianjingo Unibertsitateak campusa partekatzen dute. Unibertsitate hark, azken urteotan, apustu sendoa egin du maila altuko programak sustatzearen eta ikerkuntza-zentroak bultzatzearen alde. Tianjingo Unibertsitateko arduradunekin egin beharreko topaketan, Cristina Uriarte sailburuak EAEko unibertsitate sistemaren ordezkari gisa eta haiekin koordinatuta jardungo du, eta unibertsitate haren eta Euskadiren artean dagoeneko existitzen diren harremanak sendotzea eta zabaltzea izango du helburu, bereziki titulazio teknikoekin lotutako ikasketen kasuan, ikasleen trukaketa-programak bultzatuz, programa akademikoetan elkarri lagunduz eta ikerketa-programak sustatuz.\nUne hauetan, Deustuko Unibertsitateak baditu unibertsitate harekin hitzarmen akademikoak, eta EHU lankidetza-hitzarmen bat ixtear da. Mondragon Unibertsitateak, bestalde, bere ikasleen mesedetan Tianjingo unibertsitatearekin harreman bati ekiteko borondatea adierazi dio sailburuari.\nIrakaskuntzaren eta trebakuntzarekin lotutako hitzordu horien ondoren, BTV telebistako arduradunekin elkartuko da sailburua. Hedabide hau txinako 800 milioi biztanlerengana iristen da.\nGaur egun BTV eta EITB lankidetza-hitzarmen bat ari dira negoziatzen, txinatarrek eskatuta, euskal telebista publikoak ekoitzitako ikus-entzunezko materiala eskura izatearren.\nHitzarmen horretan aurreikusten da BTVk Euskadiri buruz dokumental zabal bat egiteko aukera. Hori egiteko ekipo bat etorriko litzateke Euskadira hurrengo asteetan.\nLanbide Heziketaren, Unibertsitatearen eta BTV telebistaren inguruko harremanak sustatzea «Basque Country» estrategiaren esparruan aurreikusita daude. Ekimen horren bitartez mugak gainditu nahi ditu Eusko Jaurlaritzak eta zuzeneko kontaktuak izan hezkuntzako, kulturako, gizarteko eta ekonomiaren alorreko erakunde eta eragileekin. Globala da, irekia, hain zuzen, Euskadiren etorkizuna. Enpresa, unibertsitate, zentro teknologiko eta erakunde kulturalen ildotik, apustu sendoa egin du Eusko Jaurlaritzak guztiok xede beraren atzean egin dezaten arraun.\nNazioarteko proiekzio horrek eta mundu zabalerako irekidura horrek estrategia integral bat izan behar dute oinarri, Basque Country estrategia, hain zuzen. Gure indar eta berezitasunak abiaburu hartuta bikaintasunaren erreferentzia gisa posizionatuko gaitu horrek, bizi-kalitateko eta kohesio sozialeko erreferentzia gisa, lurralde berritzaile eta lehiakor gisa. Euskal gizartearen balio komunak, hala nola ahaleginaren kultura, konpromisoa, gainditzeko gaitasuna eta justizia soziala lotu dakizkiola Euskadiren irudiari eta izan bitez nazioarteko gure bista-txartela.\nGasteizen, 2014ko martxoaren 21ean\n20140110_01_0045.jpg 300 KB (jpg)\nCristina Uriarte sailburuak euskal Lanbide Heziketa eta unibertsitateak sustatu ditu Txinan\nCristina Uriarte sailburuak bidaia ofiziala hasi du Minnesotan\n2014.eko azaroak 08\nCristina Uriartek HABE eta FEVAren arteko hitzarmena berritu du Argentinan\nEusko Jaurlaritzak Deustuko Unibertsitatearen 2016-2017 ikasturtearen inaugurazio ekitaldian parte hartu du\n2014.eko abenduak 12\nCristina Uriartek gazteria politiken eremuan bultzada handiagoa eskatu du Europar Batasuneko Ministro Kontseiluan\nLehendakaria Deustuko Unibertsitatearen 2014-2015 ikasturtea inauguratzeko ekitaldiaren buru izan da\n75/2016 EBAZPENA, abenduaren 7koa, Erakunde Harremanetarako sailburuordearena, sinatu beharreko hitzarmen-eredu bat argitaratzeko dena.\nAGINDUA, 2017ko martxoaren 10ekoa, Hezkuntzako sailburuarena, Euskadiko Unibertsitateko Ikasleen Aholku Batzordeko bokal bat kendu eta beste bat izendatzeko dena.\nAGINDUA, 2018ko urriaren 30ekoa, Hezkuntzako sailburuarena, Barakaldoko udalerrian (Bizkaia) «Haurkabi Barakaldo» haur-eskola pribatua ireki eta jardunean hasteko baimena emateko dena.\nAGINDUA, 2018ko urriaren 30ekoa, Hezkuntzako sailburuarena, zeinaren bidez Musika Irakaskuntzen Aholku Batzordeko bi kide kargutik kendu eta beste bi izendatzen baitira.


Kontsumo ohituren inguruko inkesta eginen da etxez etxe\nBertako produktuen inguruko lan-taldeak apirila eta maiatza bitartean 400 inkesta egin nahi ditu herritarren artean bertako produktuak erosi eta kontsumitzeko dagoen interesa neurtzeko. Irati Iparra ariko da etxez etxe iritzi guztiak biltzen.\nBertako Produktuen Mahaiak, Leitzan ekoizten diren produktuen, hauen salmenta eta kontsumoaren inguruko diagnostiko ahalik eta errealena jasotzen ari da azaroa geroztik.\nLan taldeak dagoeneko bukatu ditu lehen sektorean aritzen diren ekoizleen elkarrizketak. Kontsumo taldearen laguntzaz komertzioetan aurki ditzakegun bertako produktuen inguruko informazioa ere bildu da.Orain Udalak sortutako mahaiak herritarren iritziak jasotzea bakarrik falta du.\nHorretarako herritarren artean 400 inkesta egin nahi ditu lan-taldeak. Janaria erosketa zein kontsumitzeko ohituren inguruko galderak izanen dira. Gainera, herritarrei bertako produktuen kontsumo eta erosketa bultzatzeko zer egin daitekeen galdetuko zaie. Eta jasoko den emaitza Leitzako errealitatearen ahalik eta erakusgarriena izateko, adin-tarte eta generoa kontuan hartuko dira.\nHurrengo asteetan Irati Iparra, leitzarra, arituko da etxez etxe galdeketa egiten.\nHilabete hauetan guztietan egindako lana, maiatzaren bukaeran aurkeztuko zaie herritarrei.


Zinemakumeak gara - XXIII. edizioa - Bilbao Gazte\nZinemakumeak gara – XXIII. edizioa\nZinemakumeak Gara festibalaren hogeita hirugarren edizioa dator, emakumeek sortutako zinemaren ezaguera eta hedapena sustatzea helburu duena. 8 egunetan zehar, 8 film luze eta 17 film labur erakutsiko dira BBK aretoan, azaroaren 15etik 22ra.\nAurtengo ardatza amodioa izango da eta Patricia Ferreira zuzendari eta gidoilaria omenduko du, “Simon de Beauvoir” saria emanez. Emanaldi guztiak hitzaldi, batzar eta mahai inguruekin osatuko dira, eta hauetan maitasun erromantikoa, maitatzeko era desberdinak eta maitasun mitoaren inguruko estereotipoak zineman izandako eragina aztertuko dute. Gehienak arratsaldez izango dira.\nAldi berean, BBK aretoan XPrest!AUX Zinema Express-aren VII. edizioa burutuko da. Ekimen honek oso denbora gutxian talentu zinematografiko berriak aurkitzea du helburu eta horregatik, etorkizuneko belaunaldiko zinemagiletzat hartzen dituzten gazteen lanak proiektatuko dira.\nPrevious Bi artista aurrez aurre Casilda Iturrizar parkean\nNext Digitalizaziorako ideiak bilatzen dituen lehiaketa


18:52, 21 urria 2013ko berrikusketa\n1.535 bytes added , Duela 6 urte\nArtikulua osatu dut.\n20:32, 20 urria 2013ko berrikusketa (aldatu)\n(Gizaki bat agertzen zen lekuan, "Izakia" idatzi dut.)\nEtiketa: Mugikor edizioa\n18:52, 21 urria 2013ko berrikusketa (aldatu) (desegin)\n(Artikulua osatu dut.)\n[[Parmenides]] edo '''Parmenides Eleakoa''' (grekeraz Παρμενίδης), ([[Elea Magna]], [[K.a 540]] - [[K. a. 470]]) [[Antzinako Grezia]]ko filosofo [[presokratiko]]a izan zen. [[Eskola eleatiko]]ko filosofo garrantzitsuena kontsideratu ohi da. Hasieran, [[Pitagoras]]<nowiki/>en jarraitzailea izan omen zen, baina berehala gainditu zuen [[pitagorismoa]], bere sistema filosofikoa garatzeko. Parmenidesen eragina nabarmentzekoa da mendebaldeko pentsamendu metafisikoaren historian, lehendabizikoz ''Izatea''ri buruzko hausnarketa garatu baitzuen.\n[[Ontologia]] landu zuen; Parmenidesen teoriaren arabera, Izakia bakarra da, aldaezina, homogeneoa eta zatiezina, betikoa eta osoa, eta sorkuntza, aldaketa, deuseztapena eta mugimendua zentzuen lilura dira. Filosofia poema bat idatzi zuen, ''Izadiari buruz'', bere ontologiaren oinarriak azaltzen dituena.\nParmenidesek poema bat idatzi zuen, ''Izadiari buruz. ''Lan honetako zati garrantzitsuak, hexametroetan idatzita, [[Sexto Empiriko]] eta [[Simplizio]]<nowiki/>ri esker kontserbatu dira. Poemak hiru atal ditu: Proemioa, Egiaren (''[[aletheia]]'') bidea eta Iritziaren (''[[doxa]]) ''bidea. Parmenides bere ideia filosofiko berriak aurkezten saiatzen da poeman. Lengoai metaforiko-sinbolikoaren erabilerak interpretazio-arazo batzuk dakartza.\nEgiaren bidean Parmenidesek baieztatzen du edozein ikerkuntzatan bi posibilitate logikoki koherente, baztertzaileak direnak, soilik daudela: ikerkuntzaren objetua dagolea edo ez dagoela. [[Logika]]<nowiki/>tik [[metafisika]]<nowiki/>rantz ("''pentsa daitekeena eta izan daitekeena biak bat baitira''") Parmenidesek lau proposizio erabiltzen ditu Izatearen existentzia frogatzeko:\n* Arrieta, A./Uribarri, I. (koor.)(2008) : ''Filosofiaren historia, ''Donostia, Elkar, 2008. ISBN 978-84-9783-403-2.


HIESAREKIN BERRIRO BUELTAKA | Kontaizu\nHIESAREKIN BERRIRO BUELTAKA\nAgurtzane Ormatza Imatz\n2005, Urtarrila 01\nAupa denoi: Zelan?, ligau duzue hortik zehar? Ez da erreza ez baina tire asmatuko duzue eta, presarik ere ez dago batzutan zuen burua itota sentitu arren. Imajinatzen dut oporraldirako prest egongo zaretela, opariak hartzeko nahian ez dakit zenbaterainoko emateko nahian baina. Abenduaren lehena tamalez Hiesaren eguna da. Tamalez diñot horrelako egunak egutegian azpimarratu behar direnean oraindik horren inguruan denon artean gauza asko egin behar dugulako izaten da. Ikastetxetatik nabilenean egun ere ikusten dut hiesari buruzko informazioa ez dela oso argia edo erraz ahaztu egiten dela horregatik oraingoan gai honi buelta bat edo beste emango diot. Aspaldian berriro ere entzuten hasi gara zelan gazteen eta ez hain gazteen artean birusa zabaltzeko hainbat jokabide arriskutsuak berriz erabiltzen direla. Kasu batzutan jakin arren zelan ekiditu eta beste askotan gai honen inguruan jendearen lasaitasunaren ondorioz zeintzuk diren bideak zabaltzeko ere ahaztuta daukatelako. H.I.E.S.A. Zer gura duen esan hitzak?: Hartutako(ez da heredatzen pertsonak bere bizitzaren zehar hartutako birusa da) Inmuno-Eskasiaren( gure sistema inmunologikoaren ahultzea) SindromeaA( sintoma askoren multzoa). HIESA GIBak (=VIH. Giza Inmuno- Eskasiaren Birusa) sorturiko infekzioa da. Gaisotasun honen ezaugarri inportanteena da organismoak defentsarako berez duen sistema, hau da sistema inmunologikoa, hondatzen dela. Birusak bereziki atakatzen ditu T4 linfozitoak, hauek dira gure sistema inmunologikoaren “zuzendariak”. Behin birusa “sartu” zelularen kode genetikoan bere lepotik ugaltzen da. Momentu horretan pertsona hori gibduna da(=seropositiva) baina oraindik ez du Hiesarik pairatzen, baina pertsona horiek zabaldu dezakete giba besteen artean. Birusa oso arin garatzen bada T4 linfozitoak honda ditzake eta orduan sistemak “zuzendari” barik ez du inolako eraginkortasunik. Honen ondorioz agertzen diren infekzioak edota min-bizi prozesuak ohizko tratamenduekin oso zaila dira sendatzea. Gorputza ahulen dagoenean eta defentsa gitxien duenean agertzen dira infekzio hauek, gaixotasunaren lesio handienak sortarazteko. Momentu honetan gibdun pertsona bat Hiesa gaixotasunaren gaisoa bihurtzen da. Pasatzen den denbora gibduna izatetik hiesduna izan arte oso aldakorra da, 6 hilabetetik 10 urtetara %60a eta beste %40a askoz ere denbora gehiago, eta oraindino goizegi da jakiteko gibdun guztiak hiesa sufriko ote duten ala ez. Giba organismotik at oso gutxi irauten da bizirik, bizitzeko odolean sartu behar du. Horretarako garraio bat behar du, hori alde batetik baina beste aldetik ere garraioak ate bat behar du sartzeko.\nZelan BAI zabaldu dezakegu?\nGarraio “onak” biruserako : Odola, baginaren mukiak eta semena. Sartzeko ateak: Sexu jokabide batzuk, tresna kutsatuak, transfusioak eta haurdunaldian fetoari. - Gure odolean birusa badago eta gure genitaletako mukiek eta beste batenak nahastu ezkero. Genitaletan dauzkagun mukiak(baginan, zakilaren buruan...) oso hauskorrak dira, eta horien bidez oso erraz pasatzen da birusa semenara edota baginaren beste mukietara eta hortik odolera. Arriskua handiagoa da uzki-koitoa praktikatu ezkero uzkiko mukia askoz ere hauskorragoa delako bestea baino. Bestearen genitaletako mukiak ahoaren bidez pasatzen badira gure barrenera arriskutsua da ere bai. - Kutsatutako tresnak konpartitzeagatik: Gure odolean birusa badago eta nire odola beste baten odolarekin nahasten bada orratzak edota xiringen bidez. - Ama haurdun fetuari: Amak birusa odolean badauka haurdunaldia fetoari pasa. - Odol transfusioetan: Birusdun odola pertsona batek besteari pasatzea transfusioaren bidez.Gure herrian odola eta odoletatik datozen beste substantziak kontrolatuta daude.\nZelan EZ da zabaltzen?:\n- Guk aurrerago aipatutako sexu jokabide arriskutsuetan nahi badugu jardun, erabil dezagun latexezko tresnak, adibidez kondoia edo femidoia. - Gure sexu harremanetan erabil dezakegu gure imajinazioa gure gorputzak edozertarako balio du eta: muxuak, laztanak, mihiaren ferekak, masturbazioak.... - Erabili behar baditugu xiringak edota horrelakoak(piercing-ak) esterilizatu erabili baino lehenago. - Transfusioak gaur egun kontrolatuta daude. - Gure eguneroko harremanetan ez da birusa kutsatzen . Guk birusa eduki ezkero inor ez da kutsatuko eguneroko bizitzan gurekin daudelako. Ez zabaltzearen ardura guztiona da. Batzuk gibdunak dira eta ez dakite, beste batzuk badakite, baina ez da inoren ardura esatea ala ez esatea dakiena ala ez dakiena, denona baino geure burua zaintzea. Gaur egun ez dago tratamendurik gaixotasuna ezabatzeko. Hainbat eta hainbat farmako daude gaixotasunari aurre egiteko, baina ondorio latza asko ere badakarte hiesarekin edo gibarekin bizitzen diren pertsonentzako. Dena dela bai daudela egin dezakegun hainbat gauza aurre egiteko eta bata da informazioa eskuratzea eta gure bizitzan arduratsu erabiltzea, eta ez dakigunean zer egin eskatu laguntza! Gu hemendik gabiltza eta. Ondo pasa gabonak eta datorren urte arte, musu handi bana, Agurtzane


«Alderdi bakarreko gobernuen aroa» amaitu dela uste du EPk | Politika | Berria\n«Alderdi bakarreko gobernuen aroa» amaitu dela uste du EPk\n«Menpekotasunean» oinarritutako gobernurik ez du onartuko. Lopez de Uraldek esan du «gune berdea» sortuko dutela Unidas Podemosen, Equok koalizioa utzi ondoren\nJuantxo Lopez de Uralde, Miren Gorrotxategi, Pilar Garrido eta Roberto Uriarte, atzo, Bilbon. BERRIA Tamaina handiagoan ikusi\nElkarrekin Podemoseko Arabako, Bizkaiko eta Gipuzkoako diputatuek uste dute amaitua dela «alderdi bakarreko aroa», eta Espainiako hurrengo gobernua «koalizio gobernua» izango dela ezinbestean. Haien iritziz, EPrena da «aukera politiko eraldatzaile bakarra», eta, horregatik, sostengua eskatu diete ezkerreko boto emaileei: «hazi» egin nahi dute eta «gehiago» izan, horrela «indar gehiago» edukitzeko Espainian gobernu progresista eratzerakoan.\nArabako Elkarrekin Podemosek Espainiako Kogresuan duen diputatu Juantxo Lopez de Uralde, Gipuzkoako Pilar Garrido eta Bizkaiko Roberto Uriarte eta Miren Gorrotxategi hedabideen aurrean agertu dira egoera politikoaz iritzia emateko. Kazetariek zuzenean galdetu aurretik, ez dute aipatu ez PSOE eta ez Iñigo Errejon buru duen Mas Pais alderdi berria, baina helburu argia izan dute beren adierazpenetan: esatea haiena dela «aukera eraldatzaile» bakarra, horren froga gisa orain arte egindakoa aurkeztea, eta geroari begira koalizio gobernuaren formula berrestea, PSOEk proposatzen duenetik aldenduta.\nRoberto Uriarte Bizkaiko diputatuak esan duenez, Espainiako Gobernua osatzeko negoziazioetan Unidas Podemosek «kooperazioan, lankidetzan eta elkarkidetzan» oinarritutako eredua proposatu dute, eta hala egingo dutela aurrerantzean ere. «Horrek ez dauka zerikusirik menpekotasunarekin», erantsi du, eta azaldu PSOEk «menpekotasunean» oinarritutako gobernua «inposatu» egin nahi izan diela.\nUriarteren ustez, eredu hori akituta dago. «Hurrengo gobernua askotarikoa izango da. Amaitu da alderdi bakarreko gobernuen aroa», esan du.\nBere hitzaldian, Uriartek ez du aipatu Mas Pais, baina kazetariei erantzunez esan du ez duela uste Errejonen hautagaitzak kalte egingo dienik datozen hauteskundeetan. «Inkesten arabera, badirudi hautagaitza hori erakargarriagoa dela PSOE eta Ciudadanosen boto emaileentzat. Kalterik egitekotan, alderdi haiei egingo die».\nUriartek nabarmendu du «mundu guztiak» duela bozetara aurkezteko eskubidea, eta hori «errespetatu» egiten dutela, baina ez dio etorkizun handirik aurreikusi Errejonen hautagaitzari. «Aurrekoetan ere ezkerreko alderdi batzuen zatiketen ondorioz sortutako hautagaitzekin lehiatu behar izan genuen: IUren zatiketa zen Actua hautagaitza,Gaspar Llamazares buru zuena, eta Solidaria, PSE-EEren zatiketaren ondorioz sortua. Orain Mas Pais ere aurkezten da, baina nik esango nuke zatiketek normalean ez dutela arrakasta handirik izaten hauteskundeetan».\nMiren Gorrotxategi Bizkaiko diputatuaren ustez, «norbera ekologista edo feminista gisa aurkeztea ez dago edonoren esku», eta horrelakoak «ekintzen bitartez» frogatu behar dira. Azaroaren 10eko hauteskundeei begira «haztea» jarri du helburutzat, «gehiago izatea, gizarte honek aurrean dituen erronka kolektiboei heldu ahal izateko».\nJuantxo Lopez de Uraldek, Mas Pais aipatu gabe, esan du «albiste ona» dela orain beste indar politiko batzuek boto ekologista erakarri nahi izatea, «horrek frogatzen duelako larrialdi ekologikoaren gaiak eztabaida politikoaren erdigunea eskuratu duela», baina, «hitzetatik harago», Unidas Podemosek egindako proposamenak aletu ditu, koalizioa «benetako erreferentzia berdea» dela frogatu nahian: klima larrialdiaren adierazpena, Bioaniztasunaren Legea, animalien eskubideen aldeko ekinbideak eta abar.\nOraintsu arte, Equo alderdi ekologistako zuzendaritzako kide ere izan da Lopez de Uralde. Mas Pais agertu izanak arrakala handia sortu du alderdian: Espainian, esaterako, Mas Paisekin batera aurkeztuko dira, Unidas Podemos bazter utzita, eta Equoren Arabako, Bizkaiko eta Gipuzkoako batzarrak joan den astean erabaki zuen ez dutela inoren aldeko kanpaina egingo. Orain, baina, Gipuzkoako Equok adierazi du bat datorrela Espainiako Equoren erabakiarekin.\nLopez de Uraldek esan du «errespetatu» egiten dituela erabaki horiek, baina berak jarraituko duela UPn lanean, «koherentziagatik».\n«Ekologismo politikoak UPren eskutik lortu du erakundeetara iristea», gogorarazi du Lopez de Uraldek, eta iragarri ekologismoaren inguruan aritzen diren beste militante batzuekin batera «gune berdea» sortuko dutela Unidas Podemosen barruan.


EBk txipak ekoizteko zuzeneko laguntzak emateko aukera ireki du - Ekonomiaren KZ\nEuropako Batzordeak aukera eman nahi die gobernuei Europar Batasunean txipen ekoizpena handitzeko estatu-laguntzak emateko. Izan ere, hurrengo hamarkadan fabrikazioa bikoiztea proposatu da, baina babesa emanez, neurriz kanpoko diru-laguntzak edo lehia desitxuratzen dutenak saihesteko. “Batzordeak pentsatu lezake laguntza publikoa hobetzea erdieroaleen ekosisteman egon daitezkeen finantzaketa-zuloei aurre egiteko, bereziki Europan abangoardiako instalazioak ezartzeko”, aurreratu zuen Margrethe Vestager Lehiaren lehendakariordeak.\nLaguntza horiek, gaineratu zuen Vestagerrek, “Europako itunetan oinarrituta ebaluatuko lirateke, eta, beti bezala, babes handia izango lukete, beharrezkoak, egokiak eta proportzionatuak direla ziurtatzeko”. Era berean, Bruselak ziurtatuko du “lehiaren nahasmen bidegabea minimizatzen dela” eta “onurak oso partekatuak eta diskriminaziorik gabeak izatea Europako ekonomia osoan”, gaineratu zuen komisarioak, berrikuspenari buruzko komunikazioaren zati bat (legezkoa ez den dokumentua) aurreratuz. “Europako ekonomiak erdieroaleen hornidura segurua behar du, Hamarkada Digitalaren helburuak eta 2030erako finkatu dugun helburua lortzeko, baina gaur egun enpresa eta eremu geografiko kopuru mugatu baten mende gaude, hirugarren herrialdeen esportazioen eta gatazka geopolitikoen murrizketen aurrean kaltebera egiten gaituztelako”, esan zuen Vestagerrek.\nPandemiak txipen eskasia eragin du mundu osoan, edozein gailu digitalen funtsezko osagaiak baitira, eta, horren ondorioz, Europako industria batzuek ekoizpena geldiarazi behar izan dute, eta agerian geratu da EBk Asiarekiko duen mendekotasuna txipak ekoizteko. Autonomia irabazteko, Bruselak martxoan erdieroaleen produkzioa bikoiztea proposatu zuen, azken belaunaldikoak barne, 2030ean fabrikazio globalaren % 20 izan dadin. Horretarako, 2022an Chip-en Europako Lege berria aurkeztuko du.\nXehetasunen faltan, neurriaren komisario arduradun Thierry Breton frantziarrak nahi du estrategian txipen “megafabrikak” eraikitzea Europako lurraldean, ikerketa bultzatzea, hirugarren herrialdeekin lankidetzan aritzea eta zeregina finantzatzeko funts bat sortzea. Hala ere, aditu askok ohartarazi dute hutsetik fabrika bat eraikitzeak edo atzerriko fabrikatzaileak Europako lurraldera erakartzeak subentzio publiko ugari beharko dituela beste potentzia batzuekin lehiatzeko. Hego Koreak 400.000 milioi euro baino gehiago inbertitu nahi ditu sektore horretan datozen urteetan; Txinak, 170.000 milioi; eta Estatu Batuek, 52.000 milioi\n← Zylkek bere I+G sustatuko du eta adimen artifiziala sendotuz\nAuzitegi Gorenak BSHri egindako errebesa, Nafarroako amianto-kasu batengatik →\nEusko Jaurlaritzak Ecofinen egotea eskatu du